इन 10 मेडिकल स्थिति होने पर सेक्‍स को करे अवॉइड | 10 Conditions When Not To Have intercourse ? - Hindi Boldsky\n| Published: Sunday, April 16, 2017, 10:30 [IST]\nमाना कि हैप्‍पी मैरिड लाइफ के लिए सेक्‍स बहुत जरुरी होता है। लेकिन कई बार सेक्स हैप्पी मैरिड लाइफ के लिए ज़रूरी है, पर कुछ स्थितियों में सेक्स से दूर रहना आपके लिए ही नहीं, बल्कि आपके लाइफपार्टनर के हेल्थ के लिए भी ज़रूरी है।\nआइए जानते हैं कि किन स्थितियों में सेक्स नहीं करना चाहिए। सेक्स के दौरान दर्द अपने आप में एक अलार्म है, अगर आपके पार्टनर को सेक्स के दौरान दर्द होता है, तो इसे सामान्य समझकर अनदेखा न करें।\nसर्जरी कितनी भी छोटी से छोटी क्यों न हो, जब तक डॉक्टर आपकी जांच करके घाव के भरने की पुष्टि न कर दे, तब तक किसी भी तरह का शारीरिक संबंध न बनाएं। डॉक्टरी सलाह के बिना ऐसा करना आपके लिए परेशानी का सबब बन सकता है.।\nअगर एक पार्टनर एसटीडी से पीड़ित है, तो दूसरे को यह ट्रांसफर न हो, इसलिए दोनों को सेक्स से दूर रहना चाहिए। वैसे आमतौर पर भी एसटीडी के मामले, जैसे- एचआईवी/एड्स, हेपेटाइटिस-बी, सिफिलिस आदि की संभावना होने पर डॉक्टर टेस्ट्स के रिपोर्ट्स आने तक सेक्स से बचने की सलाह देते हैं। सेक्सुअल रिलेशन के ज़रिए फैलनेवाली इन समस्याओं से निपटने और अपने पार्टनर को संक्रमण से बचाने के लिए सेक्स से परहेज़ करना आपकी ज़िम्मेदारी है। नियमित रूप से सेक्सुअल हाइजीन का ध्यान रखें और सेक्स के दौरान कंडोम का इस्तेमाल करें। डॉक्टरी सलाह का पूरा पालन करें।\nएसटीडी के अलावा अन्य संक्रामक बीमारियां, जैसे- टी.बी., हर्पिस, चिकनपॉक्स या बैक्टीरियल इंफेक्शन (त्वचा संबंधी संक्रामक बीमारियां), जो इंटीमेट फिज़िकल कॉन्टैक्ट के ज़रिए फैलती हैं, इस दौरान भी सेक्स की मनाही होती है। बहुत-से लोगों को पता ही नहीं होता कि इस तरह की संक्रामक बीमारियों में सेक्स से परहेज़ बहुत ज़रूरी हो जाता है, वरना आपके साथ-साथ आपका पार्टनर भी इनकी चपेट में आ सकता है।\nइस दौरान सेक्स को लेकर लोगों के मन में कई उलझनें रहती हैं. इस दौरान सेक्स करें या न करें, कब करें, जैसे कई सवाल उन्हें परेशान करते रहते हैं। विशेषज्ञों के मुताबिक़ प्रेग्नेंसी के छठे हफ़्ते से लेकर बारहवें हफ़्ते तक सेक्स नहीं करना चाहिए, क्योंकि इस दौरान गर्भपात की संभावना सबसे अधिक होती है। इसके अलावा प्रेग्नेंसी के आख़िरी दो महीनों में भी सेक्स से परहेज़ करना चाहिए, क्योंकि सेक्स से एम्नियोटिक फ्लूइड के लीक होने की संभावना रहती है।\nबच्चे के जन्म के साथ-साथ एक मां का भी जन्म होता है। ख़ासतौर से पहली बार मां बनी महिलाओं के लिए उनका बच्चा ही सब कुछ हो जाता है और बाकी चीज़ें उनके लिए उतनी मायने नहीं रखतीं। डिलीवरी के बाद शारीरिक कमज़ोरी के अलावा उनमें कई भावनात्मक बदलाव आते हैं, जिससे उनकी सेक्स की इच्छा लगभग ख़त्म हो जाती है। पर 3-6 महीनों के बाद पीरियड्स वापस आ जाने से वो प्री-प्रेग्नेंसी पीरियड में वापस आने लगती हैं और उनकी सेक्सुअल डिज़ायर भी वापस लौट आती है।\nहार्ट अटैक या हार्ट प्रॉब्लम्स में जब बेड रेस्ट की सलाह दी गई हो, तब सेक्स से परहेज़ करना ज़रूरी हो जाता है। दरअसल, सेक्स के दौरान उत्तेजना के कारण हृदय पर दबाव पड़ता है, जिससे आपकी समस्या बढ़ सकती है. इसलिए अगर आपको या आपके पार्टनर को हार्ट प्रॉब्लम्स हैं, तो सावधानी बरतें।\nसेक्स न केवल शरीर का मिलन है, बल्कि इसमें दो लोगों के मन आपस में एक-दूसरे से जुड़े होते हैं. इसके लिए शरीर के साथ-साथ आपका मानसिक रूप से स्वस्थ होना भी ज़रूरी है। ऐसे में किसी भी तरह की मानसिक बीमारी, डिप्रेशन, तनाव की स्थिति में सेक्स की इच्छा अपने आप ख़त्म हो जाती है, इसलिए पार्टनर की भावनाओं की कद्र करें। आपका प्यार व सकारात्मक व्यवहार आपके पार्टनर के जीवन को नए ढंग से जीने व आगे बढ़ने के लिए प्रेरित करेगा।\nजन्म से पूर्व गर्भाशय में ही गर्भ का दम तोड़ देना स्टिल बर्थ कहलाता है। ज़्यादातर मामलों में यह 5वें महीने के बाद होता है। ऐसी स्थिति में डॉक्टर पति-पत्नी दोनों को ही क़रीब6महीनों के लिए शारीरिक संबंध बनाने से मना करते हैं, क्योंकि महिला शारीरिक व मानसिक रूप से बहुत कमज़ोर होती है। शारीरिक व मानसिक पीड़ा से जूझ रही ऐसी महिला को पति के प्यार व सहारे की बहुत ज़रूरत होती है। पत्नी को प्यार व सहारा दें व उसका मनोबल बढ़ाएं।\nज़्यादातर लोगों की सोच है कि तक़रार की स्थिति में सेक्स के ज़रिए आप रिश्ते को सुधार सकते हैं, पर कभी-कभी ये दांव उल्टा भी पड़ सकता है। सेक्स का मतलब आपसी प्यार को दर्शाना है, न कि ज़बर्दस्ती करना। झगड़े को ठीक करने के लिए किया गया सेक्स महज़ एक शारीरिक क्रिया बन जाती है, जिसमें भावनाएं न के बराबर होती हैं।\nकुछ लोगों को यह सामान्य लगता है, पर पीड़ादायक सेक्स के कारण शारीरिक व मानसिक समस्याएं हो सकती हैं, जो आपकी सेक्सुअल रिलेशनशिप को बुरी तरह प्रभावित कर सकती हैं. ऐसी स्थिति में डॉक्टर दर्द बर्दाश्त करने की सलाह नहीं देते। सेक्स के दौरान दर्द अपने आप में एक अलार्म है, अगर आपके पार्टनर को सेक्स के दौरान दर्द होता है, तो इसे सामान्य समझकर अनदेखा न करें, जब तक डॉक्टर दर्द का सही कारण पता करके इलाज पूरा न कर ले, तब तक सेक्स से परहेज़ करना आप दोनों लिए अच्छा होगा।\nRead more about: relationship health romance रिश्‍ते स्‍वास्‍थय रोमांस\n10 Conditions When Not To Have intercourse ?\nHere areafew sexual problems that could stem fromacondition originating from somewhere else in the body.\nStory first published: Sunday, April 16, 2017, 10:30 [IST]\nApr 16, 2017 की अन्य खबरें


Maoist band: लातेहार में बंद का मिलाजुला असर, महुआडांड़ में जनजीवन प्रभावित\nHOME/ STATE/ LATEHAR/MIXED EFFECT OF MAOIST BAND IN LATEHAR\nPublished on: Nov 23, 2021, 5:32 PM IST\nलातेहार में माओवादी बंद का मिलाजुला असर दिखा. लेकिन महुआडांड़ में बंद का व्यापक असर देखने को मिला.\nलातेहारः भाकपा माओवादियों के तीन दिवसीय बंद (CPI-Maoists' Three-day Band) का लातेहार जिला में मिलाजुला असर देखने को मिला. बंद के पहले दिन जिला मुख्यालय में जहां स्थिति सामान्य रही. वहीं जिला के महुआडांड़ अनुमंडल क्षेत्र में बंद का व्यापक असर रहा. हालांकि लंबी दूरी की यात्रा वाहन पूरे जिला में ही काफी कम चले.\nइसे भी पढ़ें- Naxal Attack in Jharkhand: नक्सलियों ने लातेहार में रेलवे ट्रैक उड़ाया, भारत बंद सफल बनाने की कोशिश\nमाओवादी नेता प्रशांत बोस (Maoist leader Prashant Bose) और शीला मरांडी की गिरफ्तारी का विरोध किया. इसके साथ ही किसान आंदोलन के दौरान मारे गए किसानों को मुआवजा देने की मांग को लेकर भाकपा माओवादियों ने झारखंड समेत देश के4राज्यों में तीन दिवसीय बंद का ऐलान किया. बंद के पहले दिन लातेहार जिला में मंगलवार को इसका मिलाजुला असर देखने को मिला है.\nमौके से जानकारी देते लातेहार संवाददाता\nजिला के लातेहार, चंदवा, बालूमाथ और मनिका में बंद का असर काफी कम दिखा. यहां सामान्य दिनों की तरह ही दुकानें खुली रहीं. छोटी-मोटी गाड़ियों का परिचालन भी सड़कों पर होता दिखा. इसके अलावा जिला में सरकारी कार्यालय भी खुले रहे.\nमहुआडांड़ में व्यापक असर\nजिला के महुआडांड़ अनुमंडल क्षेत्र में माओवादी बंद का व्यापक असर (Massive impact of Maoist band) देखने को मिल रहा है. बंदी को लेकर यहां लगभग सभी दुकानें भी बंद थीं. वहीं एक भी यात्री वाहन सड़कों पर नहीं चल रहे. ऐसे में बंद के कारण आम लोगों को भारी परेशानी का सामना करना पड़ा.\nपुलिस रही सक्रिय\nहालांकि बंद को लेकर पुलिस पूरी तरह सक्रिय दिखी. पुलिस की टीम लगातार सड़कों पर पेट्रोलिंग करती रही. जिससे किसी प्रकार की घटना को रोका जा सके. एसपी अंजनी अंजन भी सुरक्षा व्यवस्था को लेकर लगातार अधिकारियों को निर्देश देते रहे.\nइसे भी पढ़ें- खूंटी के शहरी क्षेत्र में नहीं दिखा नक्सलियों के बंद का असर, रांची-टाटा एनएच-33 पर सन्नाटा\n4 दिन पहले हुई घटना से बना भय\nमाओवादियों की ओर से4दिन पूर्व की गयी एकदिवसीय बंद के दौरान रेलवे ट्रैक को उड़ा दिया (Blew up Railway Track) था. घटना के बाद लोगों में एक बार फिर भय का माहौल दिखा. इसी कारण बंदी होने पर यात्री वाहनों के परिचालन पर प्रभाव पड़ा है.\nकई वर्षों के बाद दिखा बंदी का असर\nलातेहार जिला में माओवादी या दूसरे किसी भी उग्रवादी संगठन के बंदी का असर कई वर्षों के बाद देखने को मिला है. इधर हाल के वर्षों में उग्रवादियों के बुलाए बंद के बावजूद भी बंद का कोई खास असर नहीं होता था.


केरल: बैकफुट पर सरकार, कोरोना की मौतों में 'और 7000 लोग' होंगे शामिल! - MediaVigil केरल: बैकफुट पर सरकार, कोरोना की मौतों में 'और 7000 लोग' होंगे शामिल! - MediaVigil\nकेरल: बैकफुट पर सरकार, कोरोना की मौतों में ‘और 7000 लोग’ होंगे शामिल!\nख़बर Published\tOn : Sat 09th October 2021, 03:27 PM\nकोरोना से हुई मौतों के आंकड़ों को छुपाने के लिए कई राज्यों की सरकारों पर शुरू से ही आरोप लगते आए हैं, लेकिन कोई भी इसे मानने को तैयार नहीं। इन राज्यों में केरल भी शामिल है केरल सरकार पर कोरोना से मौतों के आंकड़ों में हेराफेरी के आरोप लग रहे थे। जिसके बाद अब इन आरोपों का सामना कर रही केरल सरकार आखिरकार बैकफुट पर आ ही गई है। विपक्ष की आलोचनाओं और तीखी टिप्पणियों के बाद राज्य सरकार ने फैसला किया है कि मरने वाले 7000 लोगों को भी कोरोना से होने वाली मौतों की सूची में शामिल किया जाएगा।\nविपक्ष के सरकार पर गंभीर आरोप..\nदरअसल, राज्य में कोरोना से हुई मौतों के आंकड़ों पर विपक्ष ने सरकार को घेरा था। इसके बाद केरल सरकार बैकफुट पर आ गई। विपक्ष का सरकार पर आरोप है कि मौत के आंकड़ों में हेराफेरी की गई है और कम मौतों को दिखाया जा रहा है। इस मामले पर स्वास्थ्य मंत्री वीना जॉर्ज का कहना है कि सूची में गड़बड़ी की शिकायतों का समाधान किया जाएगा। उन्होंने कहा ऑनलाइन फीडिंग से पहले कोरोना से होने वाली 7,000 मौतों का आंकड़ा भी राज्य के आंकड़ों में शामिल किया जाएगा।\nवहीं अधिकारियों का कहना है कि नए आंकड़ों को शामिल करके अंतिम सूची का आंकलन राज्य सरकार कर रही है।जल्द से जल्द सही आंकड़े पेश किए जाएंगे। बता दें की केरल में कोरोना से हुई मौतों का आंकड़ा अब तक 26 हज़ार है। सरकार द्वारा आंकड़ों को शामिल करने के बाद राज्य में कोरोना से मरने वालों का आंकड़ा 33 हजार तक पहुंच जाएगा। वहीं केरल में कुल 47 लाख से अधिक कोरोनो के मामले सामने आ चुके है। 8 अक्टूबर को केरल में कोरोना से मरने वालों की संख्या 120 थी।\nPrevious: मजिस्ट्रेट के सामने पेश आशीष मिश्र से पूछताछ शुरू, अखिलेश बोले – टायरों से कुचल रहा कानून, सिद्धू ने खत्म की भूख हड़ताल!\nNext: लखीमपुर नरसंहार: आशीष मिश्रा गिरफ्तार, 26 को लखनऊ में किसान महापंचायत, 10 को बनारस में शंखनाद करेंगी प्रियंका गांधी!


दुष्टात्मा से ग्रसित व्यक्ति से हम कैसे निपटते हैं? - BibleAsk\nउसकी सांसारिक सेवकाई के दौरान, यीशु ने कई लोगों का सामना किया, जो दुष्टात्मा से ग्रसित थे। उसने उन सभी में से उनको बाहर निकाला जो उससे मदद माँगने आए थे (मत्ती 8: 28-34; मत्ती 9:33; मरकुस 5: 8; मरकुस 9:25; मरकुस 16: 9; लूका 4:41; 35; लूका 9) : 29; लूका 10:17; लूका 11:14)। उसने उन लोगों को जो बिना किसी आपत्ति के शैतान द्वारा प्रताड़ित थे, छुड़ाया (मत्ती 8:16; मरकुस 1:34; 39; लूका 13:32)।\nदुष्टात्मा से ग्रसित व्यक्ति से दुष्टात्मा को बाहर निकालना यशायाह की मसीहाई भवष्यद्वाणी के लिए एक सीधी पूर्ति थी, “… क्योंकि यहोवा ने सुसमाचार सुनाने के लिये मेरा अभिषेक किया कि बंधुओं के लिये स्वतंत्रता का और कैदियों के लिये छुटकारे का प्रचार करूं;” (यशायाह 61: 1 लुका 4:18)। इस प्रकार, यीशु का मिशन उन लोगों को रिहा करना था जो शरीर, मन और आत्मा में शैतान के बंदी बनाए गए हैं (रोमियों 6:16)।\n“हम इसे बाहर क्यों नहीं निकल सके?”\nएक मौके पर, यीशु के चेले एक व्यक्ति से दुष्टात्मा (मत्ती 17:16) को बाहर निकालने में नाकाम रहे। इसलिए, उन्होंने “एकान्त में यीशु के पास आकर कहा; हम इसे क्यों नहीं निकाल सके? उस ने उन से कहा, अपने विश्वास की घटी के कारण: क्योंकि मैं तुम से सच कहता हूं, यदि तुम्हारा विश्वास राई के दाने के बराबर भी हो, तो इस पहाड़ से कह सकोगे, कि यहां से सरककर वहां चला जा, तो वह चला जाएगा; और कोई बात तुम्हारे लिये अन्होनी न होगी ” हालाँकि, इस तरह की दुष्टात्मा बिना प्रार्थना और उपवास के नहीं जाती (मत्ती 17: 19-20)।\nयीशु ने अपने शिष्यों को सिखाया कि प्रार्थना और उपवास लोगों पर शैतानी शक्तियों को तोड़ सकते हैं और शैतान को हरा सकते हैं। उनके पास किसी भी दुष्टात्मा को बाहर निकालने की शक्ति थी। दुर्भाग्य से, चेलों को अपने आप में बहुत अधिक विश्वास था और परमेश्वर (मत्ती 8:26) में बहुत कम विश्वास था।\nपरमेश्वर से सब कुछ हो सकता है\nप्रपरमेश्वर ने घोषणा की कि किसी भी हालत, हालांकि यह मुश्किल लग सकता है, उनके ईश्वरीय उद्धार की उपलब्धि में अड़चन नहीं डाल सकता (यशायाह 45:18; 55: 8–11)। “परन्तु परमेश्वर से सब कुछ हो सकता है” (मत्ती 19:26)। यह उन लोगों के लिए सच है जो परमेश्वर को अपने जीवन को नियंत्रित करने की अनुमति देने के लिए तैयार हैं (फिलिप्पियों 4:13)। किसी व्यक्ति के जीवन में काम करने वाली परमेश्वर की शक्ति ही उत्पीड़न से मुक्ति दिला सकती है।\nइससे पहले कि यीशु ने अपने बारह चेलों को परमेश्‍वर के राज्य का प्रचार करने के लिए भेजा, उसने उन्हें “उन्हें अशुद्ध आत्माओं पर अधिकार दिया, कि उन्हें निकालें…” (मत्ती 10:1, मरकुस 3:15)। बाद में उन्होंने एक ही संदेश के साथ सत्तर शिष्यों को आज्ञा दी, “देखो, मैने तुम्हे सांपों और बिच्छुओं को रौंदने का, और शत्रु की सारी सामर्थ पर अधिकार दिया है; और किसी वस्तु से तुम्हें कुछ हानि न होगी” (लूका 10:19, मरकुस16:18 भी देखें)।\nविश्वासियों के चिन्ह\nआज, वही आज्ञा उन सभी पर भी लागू होती है जो मसीह और उसके राज्य की सेवा में आगे बढ़ते हैं (मत्ती 10:16–42)। अच्छी खबर यह है कि मसीह आज भी वैसा ही है जैसा वह तब था जब वह इस पृथ्वी पर चला था (लूका 4:18)। वह अपने अनुयायियों को उनकी अच्छी इच्छा को निभाने के लिए सशक्त करेगा। उसने वादा किया था, “और विश्वास करने वालों में ये चिन्ह होंगे कि वे मेरे नाम से दुष्टात्माओं को निकालेंगे ”(मरकुस 16:17)।\nThis post is also available in: English (अंग्रेज़ी) العربية (अरबी)प्रेरित पौलुस की कुछ प्रार्थनाओं का जवाब नहीं दिया गया। पौलुस ने परमेश्वर से कुछ माँग की “इस के विषय में…\nThis post is also available in: English (अंग्रेज़ी) العربية (अरबी)एक अच्छे मसीही के गुणों को प्यार शब्द में पिरोया गया है – वह है ईश्वर से प्रेम और मनुष्य से…


बेगूसराय : चोरी की घटना से नाराज ग्रामीणों ने सड़क जाम कर किया जमकर हंगामा\nबेगूसराय में राहगीरों से लगातार हो रहें छिनतई से नाराज ग्रामीणों ने बांस बल्ला लगा सड़क को जाम कर पुलिस के खिलाफ जमकर हंगामा किया. घटना बलिया थाना क्षेत्र के मनसेरपुर गांव की है.\nसिटी पोस्ट लाइव : बेगूसराय में राहगीरों से लगातार हो रहें छिनतई से नाराज ग्रामीणों ने बांस बल्ला लगा सड़क को जाम कर पुलिस के खिलाफ जमकर हंगामा किया. घटना बलिया थाना क्षेत्र के मनसेरपुर गांव की है. बताया जाता है कि बलिया बाजार से वापसी के दौरान मनसेर पुर गांव के कई लोगों से बदमाशों के द्वारा छिनतई की जाती है। देर रात भी जहां एक व्यक्ति से बीस हजार रुपए छीन लिया गया, वहीं दूध लेकर जा रहे वाहन से लोगों के साथ मारपीट कर वाहन के शीशे तोड़ दिए गए. ग्रामीणों का आरोप है कि इस बलिया भगतपुर सड़क पर बराबर बदमाशों के द्वारा छिनतई की घटनाओं को अंजाम दिया जाता है.\nलेकिन बलिया थाना पुलिस कोई भी कार्रवाई नहीं करती है. पिछले माह भी पुलिस के खिलाफ लोगों ने सड़क जाम कर और थाने पर हंगामा किया था. लेकिन उसके बावजूद भी घटना पर रोक नहीं लगी है. राहगीरों से छिनतई के विरोध में आज फिर ग्रामीणों ने मधशेरपुर -बलिया सड़क को जाम किया और पुलिस के खिलाफ हंगामा किया. बाद में मौके पर पहुंची पुलिस ने लोगों को समझा-बुझाकर और अपराधियों की गिरफ्तारी का आश्वासन देकर जाम खत्म कराया.\nरांची के चान्हो में दोहरे हत्याकांड में पुलिस ने तीन को किया…\nभ्रष्टाचार की शिकायत पर रांची व धनबाद में चार स्थानों पर एसीबी…\nजन संवाद कार्यक्रम में शक्ति सिंह गोहिल ने कहा-भाजपा को हराने के लिए महागठबंधन तैयार\nमकर सक्रांति पर तेजप्रताप का नारा-‘चूड़ा-दही खाएंगे नीतीश को हराएंगे\nमुखिया के भतीजे की अपराधियों ने गोली मारकर की हत्या, 8 घंटे में दूसरी वारदात\nपटना : शराब माफिया के लोगों ने किया पटना पुलिस पर हमला, गिरफ्तार आरोपी को ले भागे\nपालीगंज अनुमंडल में तीन आपराधिक घटनाएं, दो घायल जबकि एक कि मौत\nअनंत सिंह सर्वाइकल के साथ पीठ में दर्द से परेशान, PMCH में हुआ ईलाज\nमुजफ्फरपुर : टिक-टॉक वीडियो बनाने वालों का कारनामा, पुलिस करने…\nएसीबी की टीम ने रिश्वत लेते मुखिया के पति और बेटा गिरफ्तार


Minecraft Pocket Edition (२०२१) में Minecoins कैसे प्राप्त करें - Minecraft\nMinecraft Pocket Edition (२०२१) में Minecoins कैसे प्राप्त करें\nसुविधाओं और अपडेट के मामले में Minecraft Java और Bedrock Editions समान हैं। हालाँकि, पॉकेट संस्करण सहित बेडरॉक संस्करण में एक विशेष ऑनलाइन बाज़ार है जिसे Minecraft Marketplace कहा जाता है।\nMinecraft में हजारों सक्रिय सदस्यों के साथ सबसे रचनात्मक गेमिंग समुदायों में से एक है। Minecrafters चीजों को बनाना और बनाना पसंद करते हैं। Minecraft मार्केटप्लेस के साथ, खिलाड़ी अन्य खिलाड़ियों द्वारा बनाए गए विभिन्न स्किन पैक, मैप्स, टेक्सचर पैक, मिनी-गेम और बहुत कुछ एक्सप्लोर कर सकते हैं।\nMinecraft Marketplace Minecoins नामक एक विशेष मुद्रा का उपयोग करता है। इन सिक्कों के इस्तेमाल से खिलाड़ी एडवेंचर खरीद सकते हैं एमएपीएस , खाल, मिनी-गेम, और बहुत कुछ।\nमार्केटप्लेस से खरीदारी करना भी क्रिएटर्स को सपोर्ट करने का एक शानदार तरीका है। यह लेख पॉकेट संस्करण में मेरे सिक्के कैसे प्राप्त करें, इस पर एक मार्गदर्शिका है।\nMinecraft Pocket Edition (२०२१) में Minecoins प्राप्त करना\nMinecraft Pocket Edition में खदान के सिक्के प्राप्त करना उन्हें Windows और Xbox में प्राप्त करने से अलग है। इसके कारण, कुछ खिलाड़ी Minecraft PE में खदान के सिक्के प्राप्त करने का प्रयास करते समय भ्रमित हो सकते हैं।\nपॉकेट संस्करण में मेरे सिक्के प्राप्त करने के लिए इन चरणों का पालन करें:\nमिनीक्राफ्ट 1.14 . में सैडल कैसे बनाएं\nPlayStore या App Store का उपयोग करके समर्थित डिवाइस पर Minecraft Pocket Edition डाउनलोड करें।\nMinecraft स्थापित होने के बाद, इसे लॉन्च करें।\nMicrosoft खाते का उपयोग करके साइन इन करें।\nस्क्रीन के ऊपरी दाएं कोने पर, खिलाड़ी देख सकते हैं कि उनके पास कितने मेरे सिक्के हैं।\nमेरे सिक्के खरीदने के लिए + बटन पर क्लिक करें।\nखिलाड़ी $0.99 से $49.99 तक के विभिन्न माइन कॉइन पैक पा सकते हैं। खदान के सिक्के खरीदने के बाद खिलाड़ी बाजार में अपना बैलेंस चेक कर सकते हैं।\nMinecraft Pocket Edition में Minecoins को क्या मिल सकता है?\nMinecraft मार्केटप्लेस (मार्केटप्लेस के माध्यम से छवि)\nइन सिक्कों का उपयोग करके खिलाड़ी बाजार में विभिन्न वस्तुओं को खरीद सकते हैं। खिलाड़ियों द्वारा हासिल की जाने वाली कुछ सबसे लोकप्रिय चीजें कस्टम स्किन्स, एडवेंचर मैप्स, मैश-अप्स और मिनी-गेम्स हैं।\nहाल ही में, डेवलपर्स ने 1340 खान सिक्कों के लिए एक बेन १० डीएलसी जारी किया, जो लोकप्रिय कार्टून श्रृंखला बेन १० से एलियंस जोड़ता है। इसी तरह, खिलाड़ी मेहनती रचनाकारों द्वारा बनाए गए अन्य अद्भुत ऐड-ऑन भी आज़मा सकते हैं। अधिक आधार सामग्री के लिए Minecraft Marketplace देखें।\nपढ़ना: Minecraft में नया बेन १० डीएलसी: आप सभी को जानना आवश्यक है\nअद्भुत Minecraft वीडियो के लिए, सदस्यता लें स्पोर्ट्सकीड़ा का नया लॉन्च किया गया यूट्यूब चैनल\n.99 से .99 तक के विभिन्न माइन कॉइन पैक पा सकते हैं। खदान के सिक्के खरीदने के बाद खिलाड़ी बाजार में अपना बैलेंस चेक कर सकते हैं।\nमिनीक्राफ्ट में क्षेत्र से कैसे जुड़ें\nद सिम्स सीरीज़ जैसे5बेहतरीन गेम\nमिस्टरबीस्ट ने 2021 के लिए अपनी योजना का खुलासा किया और अधिक धन दान करने का वादा किया\nमिनीक्राफ्ट पर दुनिया से कैसे जुड़ें?\nफ़ोर्टनाइट में कहाँ है बवाल\nमिनीक्राफ्ट पे पर दोस्तों के साथ कैसे खेलें\nरोबोक्स पर मुफ्त शर्ट कैसे प्राप्त करें\nजीटीए5पीसी कैसे उड़ाएं


Satsangati par Nibandh\nसत्संगति पर लघु निबंध 200 शब्दों में, Short Essay on Satsangati in 200 words in Hindi\nसत्संगति पर 150 शब्दों में निबंध, Essay on Satsangati in 150 words\n‘काजल की कोठरी में कैसो हू सयानो जाय,\nएक लीक काजर की लागिहै पे लागिहै।\nइस दोहे का तात्पर्य है कि व्यक्ति कितना भी चौकस हो, कितना बुद्धिमान हो, सर्तक हो, लेकिन अगर वह बुरे व्यक्ति का संग करता है तो उस पर उसका बुरा प्रभाव पड़ना निश्चित है। मनुष्य का स्वभाव है वह जल की तरह नीचे जाने को सदैव तत्पर रहता है।\nउसके विचारों, उसके जीवन को सही दिशा देने के लिये सज्जनों का साथ जरूरी है।\nव्यक्ति की पहचान उसके मित्रों से होती है जिनके साथ वह उठता बैठता है, समय बिताता है। अगर इंसान उन्नति करना चाहता है, सुख पाना चाहता है तो वह सदैव अच्छे लोगों का साथ करे।\nइतिहास में ऐसे कई उदाहरण हैं। जब एक भटका हुआ व्यक्ति सत्संगति के कारण राह पर आ गया। ऋषि वाल्मीकि को ही लें। पहले वे डाकू थे। सप्तऋषि के वचनों से प्रभावित होकर वह तपस्वी बन गये और बाद में उन्होंने रामायण की रचना की। इसी प्रकार अंगुलिमाल एक डाकू था। महात्मा बुद्ध से साक्षात्कार होने पर वह उनके वचनों से प्रभावित हो उनकी शरण में आ गया। उसका जीवन ही बदल गया।\nउदाहरण देने के लिये इतिहास का सहारा न भी लें, अपने आस पास ही देखें, तो पायेंगे कि जिसने सत्संग किया, वह तर गया। गन्दे नाले का पानी गंगा नदी में गिरता है तो उसक अपना अस्तित्व मिट जाता है अर्थात वह भी गंगाजल हो जाता है। स्वाति की बूँद सीप में गिरती है तो मोती बन जाती है। पारस के स्पर्श से लोहा भी सोना बन जाता है।\nहमें सदैव समाज के उन्नत, बुद्धिमान एवं सज्जन व्यक्तियों की संगति में समय बिताना चाहिये। इससे हमारे व्यक्त्वि का विकास होता है। विचारों को सही दिशा मिलती है। आत्मा का भोजन सत्संगति है। सत्संगति के प्रभाव से ही हम सुखद, संतुष्ट और शान्त जीवन बिताने कें समर्थ होंगे।\nअच्छा साथ हमें बुरे रास्ते से हटाकर अच्छे रास्ते पर ले जाता है। जरूरत पड़ने पर सही परामर्श देता है, सदैव सत्कर्मों की प्रेरणा देता है। सत्संगति वह पतवार है जो हमारे जीवन की नाव को भंवर और तूफान में फंसने नहीं देती। हमें किनारे तक पहुँचाने में सहायक होती है।\nमनुष्य पर जितना प्रभाव उसकी संगती का पड़ता है उतना किसी और बात का नहीं पड़ता. इसलिए भारतीय परंपरा में बचपन से सत्संगति पर बहुत जोर दिया गया है. सही मायनों में देखा जाए तो सत्संगति से संस्कार प्रबल होते हैं और बुरी संगती से चरित्र में दोष उत्पन्न होते हैं.\nसत्संगति शब्द “सत्’ अर्थात उत्तम और “संगति” अर्थात साहचर्य (साथ) से मिलकर बना है. यानि उत्तम व्यवहार एवं अच्छे चरित्र वाले लोगों के साथ रहना ही सत्संगति करना है.\nसत्संग से सदाचार, धर्मभावना, कर्त्तव्यनिष्ठा और सदभावना आदि गुणों का उदय होता है । सत्संग से आत्मा पुष्ट और पवित्र होती है । सत्संग करने वाला व्यक्ति मन, वचन और कर्म से एक जैसा व्यवहार करता है । उसकी कथनी और करनी में कोई अंतर नहीं होता । सत्संग की महिमा सभी संतों ने गाई है । मन की स्व्छता बिना सत्संग के नहीं आ सकती।\nकुसंगति का मानव जीवन पर बहुत बुरा प्रभाव पड़ता है । कुसंगति से सदा हानि ही होती है । मनुष्य कितना ही सतर्क और सावधान रहे कुसंगति काजल कि कोठरी के समान है । सत्संग के अनेक साधन हैं । सभी धर्मों की पुस्तकें सत्संग पर बल देती हैं । सत्संग ही कल्याण मार्ग है । अतः सभी को सत्संग मार्ग पर चलना चाहिए ।\nजीवन में हमें हर समय किसी न किसी मित्र या साथी की आवश्यकता ज़रूर होती है। हमारे मित्र की अच्छे-बुराई का प्रभाव हमारे ऊपर अवशय पड़ता है. मित्र के बिना जीवन अधूरा है लेकिन इसका मतलब यह नहीं है कि हम अपनी मित्रता कुसंग लोगों के साथ रखे। एक कुसंग संगति का मित्र विष के समान होता है और एक सत्संगति का मित्र औषधि।\nसत्संगति में रहकर हम चरित्रवान बन सकते है। अगर हम सत्संगति में रहते है तो हम अपनी ज़िंदगी में कभी गलत रास्ता नही पकड़ेंगे। एक सत्संगति वाला मित्र हमारा मार्गदर्शक होता है।\nआज कल सत्संगति पाना बहुत कठिन होता जा रहा है। हमें दोस्ती करते हुए यह नही सोचना चाहिए कि वह गरीब है या अमीर है। हमें दूसरे व्यक्ति की भावनाओँ को समझ कर ही उससे दोस्ती करनी चाहिए क्योंकि हो सकता है कि वो व्यक्ति अच्छे स्वाभाव एवं चरित्र वाला न हो।\nHindi Essay – Satsangati par Nibandh\nअपठित गद्यांश - जीवन में सुचरित्र का महत्व Apathit Gadyansh…\nक्या है धन की कमी से छुटकारा पाने का ज्योतिषीय उपाय?\nसाक्षरता पर निबंध – Saksharata Essay in Hindi\nAnuched Essay in Hindi hindi essay Hindi Nibandh Paragraph Satsangati par laghu nibandh Short Essay on satsangati निबंध सत्संगति\nसमय का सदुपयोग पर निबंध – Samay ka sadupayog Essay in Hindi


मध्य प्रदेश में अब नया घर या बिल्डिंग निर्माण करवाने वालों को पौधा लगाना होगा अनिवार्य | who build new house or building in Madhya Pradesh will have to plant saplings - Hindi Oneindia\n9 min ago दिल्ली: जनकपुरी वेस्ट मेट्रो स्टेशन के सामने कूदी महिला, जवान ने इस तरह से बचाई जान\nभोपाल,5जून। विश्व पर्यावरण दिवस के मौके पर मध्य प्रदेश के मुख्यमंत्री शिवराज सिंह चौहान ने एक बड़ी और महत्वपूर्ण घोषणा की है. सीएम ने कहा है कि अब राज्य में घर या बिल्डिंग बनाने के लिए पेड़ लगाना जरूरी होगा. निवाड़ी जिले में अंकुर अभियान की शुरुआत के मौके पर सीएम ने यह ऐलान किया.\nबता दें कि यह नियम सभी नगर निगम, नगर पालिका और नगर और ग्राम पंचायतों में लागू होगा. एमपी सरकार ने सरकारी योजना के तहत बनने वाले मकानों के लिए भी यह नियम लागू किया है. बता दें कि ऐसा नियम बनाने वाला मध्य प्रदेश देश का पहला राज्य है.\nइस दौरान सीएम ने कहा कि यह कोई बड़ा काम नहीं है. अपने मकान के आसपास या फिर नगर निगम, नगर पालिका के पार्क में या फिर सरकारी स्कूलों में पौधारोपण किया जा सकता है.\nसीएम शिवराज ने कहा कि इस फैसले को जल्द ही कानूनी तौर पर अमली जामा पहना दिया जाएगा. उन्होंने कहा कि घर बनाने में थोड़ा बहुत पर्यावरण प्रभावित होता है. इसलिए पेड़ लगाकर लोग उसकी भरपाई करें.\nराज्य में लोगों को वृक्षारोपण के प्रति प्रेरित करने के लिए राज्य सरकार ने हाल ही में अंकुर अभियान की शुरूआत की थी. इसके तहत पड़े लगाने वाले लोगों को सरकार सम्मानित करेगी. इस अभियान में लोगों को पेड़ लगाते हुए अपनी तस्वीर वायुदूत एप पर अपलोड करनी होगी.\nइसके 30 दिन बाद फिर से प्रतिभागी को अपनी तस्वीर उस पेड़ के साथ एप पर अपलोड करनी होगी. हर जिले विजेताओं का चयन किया जाएगा और सत्यापन के बाद उन्हें सम्मानित किया जाएगा. सरकार ने वृक्षारोपण में लोगों की भागीदारी सुनिश्चित करने के लिए अंकुर अभियान की शुरुआत की है.\nमुख्यमंत्री का पर्यावरण प्रेम देखिये सीएम शिवराज कहा इस वर्ष हर दिन एक पेड़ लगाते है मुख्यमंत्री! कहीं भी कितना भी हो काम पर सीएम शिवराज पर पेड़ लगाना नहीं भूलते! मुख्यमंत्री का पर्यावरण प्रेम 2017 में सामनेआया था, जब मप्र के नर्मदा नदी के आसपास 24 जिलों में वृहद स्तर पर पौधरोपण किया गया. बताया जा रहा है कि लगभग6करोड़ पौधे रोपकर MP ने वर्ल्ड रिकॉर्ड बनाया है.\nbhopal madhya pradesh shivraj singh chouhan press release world environment day भोपाल मध्य प्रदेश कोरोना वायरस शिवराज सिंह चौहान\nwho build new house or building in Madhya Pradesh will have to plant saplings


Shaheer Sheikh And Ruchika Kapoor Court Marriage Photos | शहीर शेख की कोर्ट मैरिज की फोटोज व वीडियोज\nटीवी एक्टर शहीर शेख (Shaheer Sheikh) और उनकी वाइफ रुचिका कपूर (Ruchika Kapoor) की कोर्ट मैरिज की कुछ अनदेखी तस्वीरें व वीडियोज सामने आई हैं। आइए आपको दिखाते हैं।\nTags: Shaheer Sheikh Ruchikaa Kapoor Celeb Wedding Celeb Couple\nBy Shivakant Shukla Last Updated: Dec 3, 2020 | 12:51:17 IST\nटीवी के मोस्ट हैंडसम एक्टर शहीर शेख (Shaheer Sheikh) ने 27 नवंबर 2020 को अपनी लॉन्ग टाइम गर्लफ्रेंड रुचिका कपूर (Ruchika Kapoor) से अचानक कोर्ट मैरिज करके अपने फैंस को हैरत में डाल दिया था। वहीं, अब हाल ही में इस ब्यूटीफुल कपल की कोर्ट मैरिज की कुछ अनदेखी तस्वीरें व वीडियोज सामने आई हैं।\nशहीर और रुचिका की शादी की अनदेखी फोटोज व वीडियोज दिखाने से पहले आपको ये बता देते हैं कि आखिर एक-दूसरे के बारे में क्या सोचता है ये कपल? शादी के बाद ‘बॉम्बे टाइम्स’ से एक इंटरव्यू के दौरान शहीर ने बताया था कि, “जब भावनाओं को जाहिर करने की बात आती है, तो रुचिका बहुत सच्ची हैं। हमारी रिलेशनशिप का बेस्ट पार्ट ये है कि हम सबसे पहले एक अच्छे दोस्त हैं। बतौर एक्टर, मुझे हमेशा कैमरे के सामने दिखावटी बनना पड़ता है, लेकिन मुझे ऐसी पार्टनर मिली है जिसके साथ मैं नैचुरल रह सकता हूं। मैंने हमेशा कहा है कि मैं एक चलता राही हूं और आख़िरकार मुझे मेरा राइट पार्टनर मिल गया है। मैं उसके साथ अपनी कभी न खत्म होने वाली यात्राओं का इंतजार कर रहा हूं।”\nवहीं, रुचिका ने भी शहीर के बारे में बात करते हुए कहा था, “वो शहीर की सादगी और विनम्रता थी, जो मुझे उनकी ओर खींच लाई। किसी ऐसे व्यक्ति को ढूंढना मुश्किल है जो रिलेशनशिप को बिल्कुल रियल रखता है और लोगों की अच्छाई में विश्वास रखता है। हम दोनों अलग बैकग्राउंड से आते हैं, लेकिन हमने अपने बीच अंतर को फोकस करने की जगह, उन्हें सेलिब्रेट किया। हम दुनिया को कम समझ आ सकते हैं, लेकिन हम एक-दूसरे को काफी बेहतर तरीके से समझते हैं।”\nअब आइए आपको दिखाते हैं कपल की शादी की अनदेखी तस्वीरें व वीडियोज। दरअसल, 'saja.91info' नाम के एक पेज से शहीर शेख और रुचिका कपूर की कोर्ट मैरिज की कुछ अनदेखी तस्वीरें व वीडियोज शेयर की गई हैं। इनमें हम कपल को कोर्ट मैरिज के कागजात पर साइन करते व एक-दूसरे को शादी के लिए स्वीकार करते देख सकते हैं। यही नहीं, शेयर किए गए वीडियो में इस कपल को शादी के लिए जयमाला वाली कुर्सी पर बैठकर पोज देते हुए भी देखा जा सकता है। (ये भी पढ़ें: एक-दूजे के हुए आदित्य नारायण और श्वेता अग्रवाल, सामने आईं शादी की खूबसूरत तस्वीरें)\nध्यान रहे कि, बीते 24 नवंबर 2020 को ही एक्टर ने इंस्टाग्राम हैंडल पर रुचिका संग अपनी इंगेजमेंट की एक तस्वीर शेयर की थी। इस फोटो में एक्टर अपनी लविंग गर्लफ्रेंड रुचिका कपूर के हाथ को पकड़े हुए दिखाई दे रहे हैं, वहीं सोफे पर बैठी रुचिका की उंगली में इंगेजमेंट साफ नजर आ रही है। इस दौरान रुचिका को हंसते हुए भी देखा जा सकता है। इसे शेयर करते हुए शहीर ने कैप्शन में लिखा था, ''#TuHasdiRave अपने बचे हुए जीवन के लिए बेहद उत्साहित... #ikigai''। इस फोटो के सामने आने के बाद से ही कपल को बधाई देने वालों का तांता लग गया था। सेलेब्स के साथ ही फैंस ने भी कमेंट के जरिए इस क्यूट कपल को इंगेजमेंट की विशेज भेजी थीं। (ये भी पढ़ें: प्रियंका चोपड़ा और निक जोनस की शादी की अनदेखी तस्वीरें, मैरिज एनिवर्सरी पर कपल ने की हैं शेयर)\nअपनी इंगेजमेंट के अनाउंसमेंट के बाद शहीर ने रुचिका से कोर्ट मैरिज कर ली थी। शादी के बाद ये न्यूली मैरिड कपल शहीर के होमटाउन जम्मू में एक रस्म अदा करने गया था। रिपोर्ट्स के मुताबिक, ये लव बर्ड्स जून 2021 में एक ग्रांड और ट्रेडिशनल वेडिंग करेंगे। शहीर और रुचिका की कोर्ट मैरिज के बाद की खूबसूरत तस्वीरें आप यहां नीचे देख सकते हैं।\nफिलहाल, अब रुचिका और शहीर अपनी न्यूली मैरिड लाइफ को एंजॉय करते हुए नजर आ रहे हैं। तो आपको इनकी शादी की अनदेखी तस्वीरें कैसी लगीं? हमें कमेंट करके जरूर बताएं, साथ ही कोई सलाह हो तो अवश्य दें।


लैपटॉप की स्पीड कैसे बढ़ाएं हिंदी में जाने – GodPrit\nSeptember 28, 2020 September 24, 2020 by GodPrit\nनमस्कार दोस्तो ! यदि आपकी PC Slow चल रही है और इस समस्या से छुटकारा पाना चाहते है, तो इस आर्टिकल को अंत तक पढ़े। इस पोस्ट के माध्यम increase laptop speed की महत्वपूर्ण जानकारी मिलेगी।\nयदि हम कुछ जरूरी काम कर रहे होते है, और उस समय लैपटॉप काम करना बंद कर दे। तो कह काफी निराशाजनक प्रतीत होता है। जब काम करना बंद कर देता है तो हमारे डिस्प्ले पर Round Cursor घूमता नज़र आने लगता है। ऐसा भारी काम करते वक़्त या फिर वेब ब्राउज़िंग करते समय भी हो सकता है।\nइसे पढ़े:- मोबाइल की स्पीड कैसे बढ़ाएं\nकंप्यूटर की स्लो स्पीड से छुटकारा पाएं\nजैसा कि आपको पता होगा laptop speed slow धीरे धीरे समय के साथ होने लगता है। यह समय6महीने भी हो सकता है या फिर आपके साथ6साल तक भी सो सकता है। कई बार laptop speed slow होने का कारण सस्ते हार्डवेयर होते है। पर कुछ ऐसे भी समस्या होती है जिनको आसानी से हल करके increase laptop speed कर सकते है।\nनीचे मैंने उन समस्या से छुटकारा पाने के लिए कुछ टिप्स दे रखा है। जो वास्तव में कारगर साबित होते है। इनकी मदद से आप भी लैपटॉप की स्पीड बढ़ा सकते है।\nअनचाहे सॉफ्टवेयर को हटायें\nजैसा कि मैंने मोबाइल की स्पीड बढ़ाने के लिए एक पोस्ट लिखा है। जिसमे bloatware के बारे में चर्चा किया है। हम सभी की लैपटॉप या कंप्यूटर में फ़िज़ूल के सॉफ्टवेयर इनस्टॉल हुए रहते है। यह आपके लैपटॉप को धीमा करने में अहम भूमिका निभाते है।\nइसलिए लैपटॉप में पड़े अनचाहे सॉफ्टवेयर को नही रखना चाहिए। क्योंकि यह RAM के साथ हार्ड डिस्क की मेमोरी में स्थान बनाये रखता है। जिससे आपकी laptop speed increase नही हो पाती है। यदि आपको नही पता है कैसे bloatware से छुटकारा पाये तो नीचे प्रोसेस समझा दिया है उसे पढ़े।\nदोस्तो यदि आपका लैपटॉप विंडोज ऑपरेटिंग सिस्टम पर रन करता है तो विंडोज में दिए गए Default Uninstaller का उपयोग करे। या फिर आप चाहे तो किसी सॉफ्टवेयर के मदद से भी इसे Uninstall कर सकते है। सबसे बढ़िया और मुफ्त विकल्प के तौर पर Reno Uninstaller का उपयोग कर सकते है।\nयदि सॉफ्टवेयर अनइंस्टाल करने में मुश्किल हो रही है, तो आप विंडोज की एक नई वर्शन को इनस्टॉल कर सकते है।\n1.एप्लिकेशन फ़ोल्डर पर जाएं।\n2. एक ऐप चुनें जिसे आप हटाना चाहते हैं और Get Info पर क्लिक करें।\n3. Share and Permission पर क्लिक करें।\n4. Lock Icon दबाने के बाद अपना Admin Password डालें।\n5. Read And Write विशेषाधिकार हर किसी के लिए सही है। यह आपको अनचाहे सॉफ़्टवेयर को हटाने में मदद करेगा।\nइसे पढ़े:- सबसे बढ़िया मुफ्त वीडियो एडिटिंग सॉफ्टवेयर\nदोस्तो जब भी हम लैपटॉप को स्टार्ट करते है, तब कुछ एप्लीकेशन है जो स्वतः चालू हो जाते है। पर इन एप्लीकेशन को लॉगिन करने कर बाद खोलने की जरूरत नही पड़ती है तब इस तरह की सॉफ्टवेयर को आटोमेटिक शुरू होने से रोकना चाहिए। इससे हमारे laptop speed increase होती है।\nइतना ध्यान रखिये जितना ही कम एप्लीकेशन स्टार्टअप में होंगे उतना ही फायदेमंद साबित होंगे लैपटॉप की स्पीड बढ़ाने में। यदि आपके पास लैपटॉप में विंडोज ऑपरेटिंग सिस्टम है तो इन प्रोसेस से स्टार्टअप एप्लीकेशन को मैनेज कर सकते है।\nSet Startup Program On Windows\n1. प्रारंभ बटन का चयन करें।\n2. सेटिंग्स> ऐप्स> स्टार्टअप का चयन करें।\n3. सुनिश्चित करें कि कोई भी ऐप जिसे आप स्टार्टअप पर चलाना चाहते हैं, चालू है।\n4. यदि आपको सेटिंग्स में स्टार्टअप विकल्प दिखाई नहीं देता है, तो प्रारंभ बटन पर राइट-क्लिक करें, कार्य प्रबंधक चुनें, फिर स्टार्टअप टैब चुनें।\n5. जिस ऐप को आप बदलना चाहते हैं, उसे चुनें, फिर उसे स्टार्टअप या डिसएबल करने के लिए सेव करें का चयन करें ताकि वह न चले।\nSet Startup Program On MacOs\n1. सिस्टम वरीयताएँ> उपयोगकर्ता और समूह खोलें।\n2. बाईं ओर स्थित अपना नाम चुनें।\n3. लॉगिन आइटम का चयन करें। लॉगिन आइटम में, स्टार्टअप प्रोग्राम जिन्हें आप हटाना चाहते हैं, उनके लिए एक चेकमार्क जोड़ें और फिर “-” चिन्ह पर क्लिक करें।\n4. परिवर्तनों को देखने के लिए अपने मैक को पुनरारंभ करें।\nडिस्क क्लीनअप चलाये\nऐसे कई सारे सॉफ्टवेयर मिल जाएंगे जिनकी मदद से कंप्यूटर में डिस्क क्लीनअप किया जा सकता है। Disk Cleanup करना बेहद जरूरी होता है। क्योंकि ऐसा करने से कंप्यूटर में मौजूद बेकार की फाइलें पकड़ में आ जाती है। जिन्हें डिलीट करने से रैम के साथ स्टोरेज भी खाली हो जाता है। इस तरीके को अपनाकर भी pc speed increase किया जा सकता है।\nWindows 10 Disk Cleanup Process\n1. नीचे Taskbar में दिए गए Search Box में, Disk Cleanup लिखना है और दिए गए लिस्ट से डिस्क क्लीनअप को चुन लेना है।\n2. अब आपको जिस डिस्क को क्लीन करना है उस ड्राइव को चुनना है।\n3. फाइल्स के अंदर जिस प्रकार की फ़ाइल को डिलीट करना चाहते है उसे सलेक्ट करे और OK करे।\nयदि आप और ज्यादा जगह खाली करने चाहते है, तो आप सिस्टम फाइल्स को भी डिलीट कर सकते है। लेकिन ऐसा करने से आपके कंप्यूटर में कुछ दिक्कत आ सकती है। मेरी राय है इस बारे में आपको पता हो तभी सिस्टम फाइल्स को डिलीट करें।\nMacOs Disk Cleanup Process\nयदि आप मैक यूजर है तो आपको पता ही होगा मैक में पहले से स्टोरेज मैनेज करने के लिए फीचर दिए गए होते है। लेकिन सबसे बढिया थर्ड पार्टी एप्प्स है जिसका नाम है Disk Cleanup Pro.\nपुरानी फ़ाइल को मिटाए\nयदि आप इसे नियमित रूप से साफ़ नहीं कर रहे हैं तो आपका डाउनलोड फ़ोल्डर आपके कंप्यूटर को काफी धीमा कर सकता है। अपने पुराने डाउनलोड फोल्डर, फाइल्स और अन्य स्पेस को खाली करने के लिए अपने कंप्यूटर को तेज करने के लिए समय निकालें।\nपुरानी फोल्डर में फ़ाइल की साइज के अनुसार सजाए। उसके बाद जो बड़ी फ़ाइल नज़र आएंगी उन्हें डिलीट कर दे यदि वे अनावश्यक हो तब।\nब्राउज़र को जरूर जांचे\nसुनकर आश्चर्य होगा पर यह भी लैपटॉप की स्पीड धीमा कर सकता है। कई बार कंप्यूटर स्लो इसलिए हो जाता है क्योंकि कैश मेमोरी भर जाती है। तो इसे समय के साथ साथ History, Cache को क्लियर करते रहना चाहिए।\nइसे पढ़े:- मोबाइल को बेचने से पहले कैसे सारी डेटा मिटाए\nयह अंतिम टिप शायद आपके कंप्यूटर को शीर्ष गति पर रखने का सबसे सरल तरीका है: नियमित अपडेट के साथ बने रहें। ये बग को ख़त्म करते हैं, आपको सुरक्षित रखते हैं और अक्सर चीजों को थोड़ा बढिया बना सकते हैं।\n1. Start बटन पर क्लिक करे उसके बाद setting को चुने\n2. सिस्टम पर क्लिक करे उसके बाद About को सलेक्ट करें।\n3. नीचे स्क्रॉल करे आपको अपनी कंप्यूटर की लेटेस्ट संस्करण मिल जाएगा।\n1. Apple Icon पर क्लिक करे जो उर स्क्रीन पर मिल जाएगी।\n2. System Preference पर क्लिक करें।\n3. Software Update पर क्लिक करें।\n4. स्क्रीन पर दिए गए बातें को अनुसरण करते हुए अपडेट करें।\nविंडोज लैपटॉप अपडेट करें\nतो दोस्तो आज की इस पोस्ट में हमने increase laptop speed के साथ कई और बातें को समझा है। यदि आप भी इन स्टेप्स को फॉलो करते है तो आपकी pc speed increse हो जाएगी। यदि इस पोस्ट से कुछ महत्वपूर्ण जानकारी जानने को मिली होगी तो जरूर शेयर करे।\nफ़ूड टेक्नोलॉजी कोर्स क्या है और कैसे करें


हाथरस कांडः आरोपियों और पुलिस टीम के साथ पीड़ित परिवार का भी होगा नारको टेस्ट » द खबरीलाल\n3 October, 2020 7:32 AM\nउत्तर प्रदेश के चर्चित हाथरस कांड में राज्य सरकार ने कड़ी कार्रवाई की है. अब इस मामले में आरोपियों के साथ-साथ पीड़ित पक्ष का भी पॉलीग्राफ और नारको टेस्ट कराया जाएगा. सरकार ने इस बात का फरमान एसआईटी की पहली रिपोर्ट मिलने के बाद किया है. यही नहीं हाथरस के पुलिस अधीक्षक, एक डीएसपी और संबंधित थाना प्रभारी को भी सस्पेंड कर दिया गया है.\nBIG BREAKING: 1000 से ज्यादा मौत… छत्तीसगढ़ में कुल संक्रमितों का आंकड़ा 1,18,790… आज मिले 2637 नए मामले… देखें आपके जिले का हाल…


हां, ऐसी बातें मुझे अपसेट करती हैं- सोनाक्षी सिन्हा - BBC News हिंदी\nसोनाक्षी सिन्हा के मुताबिक़ उन्हें बहुत जल्दी पता चल गया कि मशहूर होने की क्या क़ीमत चुकानी पड़ती है.\nदरअसल कुछ समय पहले इंटरनेट पर एक तस्वीर प्रकाशित की गई थी जिसमें एक युवती को बिकीनी पहने दिखाया गया था. उसका चेहरा सोनाक्षी सिन्हा से काफ़ी मिलता जुलता था. सोनाक्षी ने तब ज़ोरदार तरीके से कहा था कि ये तस्वीर उनकी नहीं है.\nमुंबई में एक ब्रांड प्रमोशन के सिलसिले में पहुंची सोनाक्षी ने इस घटना के बारे में बात करते हुए कहा, "हां ऐसी बातों से मैं अपसेट होती हूं. लेकिन मुझे पता है कि सेलेब्रिटी होने के नाते ये सब झेलना पड़ता है और आप इसके आदी हो जाते हो."\nImage caption सोनाक्षी सिन्हा कहती हैं कि उन्हें पश्चिमी पोशाक पहनना भी ख़ासा पसंद है.\nसोनाक्षी सिन्हा ने मीडिया का धन्यवाद अदा किया और कहा कि इस घटना के दौरान मीडिया ने उनका बहुत साथ दिया और सबको पता है कि ये तस्वीर उनकी नहीं थी.\nइसके अलावा सोनाक्षी ने अपने करियर के बारे में भी काफ़ी बातें कीं. सुपरहिट 'दबंग' से उन्होंने अपने करियर की शुरुआत की थी.\nअब वो इसके सीक्वेल में भी काम कर रही हैं. लेकिन 'दबंग' के निर्देशक अभिनव सिन्हा इसका निर्देशन नहीं करेंगे, बल्कि फ़िल्म के निर्माता अरबाज़ ख़ान 'दबंग 2' का निर्देशन करेंगे.\nहां ऐसी बातों से मैं अपसेट होती हूं. लेकिन मुझे पता है कि सेलेब्रिटी होने के नाते ये सब झेलना पड़ता है और आप इसके आदी हो जाते हो.\nसोनाक्षी ने कहा, "अभिनव की कमी सभी महसूस करेंगे. लेकिन मुझे उम्मीद है कि अरबाज़ भाई भी बेहतरीन काम करेंगे."\n'दबंग' में सोनाक्षी ने एक सीधी सादी ग्रामीण युवती का किरदार निभाया था जो परंपरागत वेशभूषा में नज़र आती है. लेकिन सोनाक्षी ने कहा कि उन्हें पश्चिमी पोशाक पहनना भी ख़ासा पसंद है और आने वाली फ़िल्मों में वो आधुनिक कपड़े पहने दिखेंगी.\n'दबंग 2' के अलावा सोनाक्षी अक्षय कुमार के साथ फ़िल्म 'जोकर' में भी काम कर रही हैं. इसके अलावा वो मशहूर अभिनेता कमल हासन के साथ भी एक फ़िल्म कर रही हैं.\nसोनाक्षी कहती हैं, "मैं बहुत ख़ुशकिस्मत हूं कि कमल सर जैसे महान अभिनेता ने मुझे अपनी फ़िल्म के लिए चुना. मैं तो उनके साथ काम करने को लेकर बहुत उत्साहित हूं."\nमुन्नी बदनाम हुई..गिनीज़ बुक तेरे लिए !


MERE SAPNE MERE APNE: August 2008\n"MY DREAMS" मेरे सपने मेरे अपने हैं, इनका कोई मोल है या नहीं, नहीं जानता, लेकिन इनकी अहमियत को सलाम करने वाले हर दिल में मेरी ही सांस बसती है..मेरे सपनों को समझने वाले वो, मेरे अपने हैं..वो सपने भी तो, मेरे अपने ही हैं...\nटीम इंडिया ने रच दिया इतिहास\nभारत ने पहली बार वन डे में श्रीलंका से श्रीलंका में सीरीज जीती है। 23 साल भारत ने रचा है इतिहास। अब तक श्रीलंका के साथ भारत ने श्रीलंका में5सीरीज खेली हैं जिसमें से दो श्रीलंका के नाम और दो ड्रॉ रही हैं। पांचवीं सीरीज पर कब्जा जमाकर भारत ने रच दिया इतिहास। ये दो देशों के बीच की सीरीज थी वैसे कई और टूर्नामेंट भारत ने श्रीलंका में अपने नाम पहले किए हैं। लेकिन दो देशों की सीरीज में पहली बार भारत को ये गौरव हासिल हुआ।\nइस जीत में सबसे बड़ा योगदान सुरेश रैना और कप्तान धोनी का रहा। सुरेश रैना को शानदार बल्लेबाजी और दो सुपर कैचों के लिए मैन ऑफ द मैच चुना गया। सुरेश रैना ने जबरदस्त 76 रन का योगदान दिया मात्र 78 गेंद में। जिसमें6चौके और एक शानदार छक्का शामिल था। कोहली के साथ मिलकर रैना ने दो विकेट के बाद टीम को संभाला। कोहली7चौकों की मदद से 54 रन बनाने के बाद तुषारा का शिकार बने। कप्तान महेंद्र सिंह धोनी ने कप्तानी पारी खेली। रैना के साथ मिलकर 143 रन की साझेदारी ने भारत की नैया पार लगा दी। धोनी ने 80 गेंद पर 71 रन का योगदान दिया। भारत ने श्रीलंका के सामने 259 का लक्ष्य रखा। इस बीच श्रीलंका के लिए सिर्फ एक खुशखबरी थी कि चमिंडा वास ने युवराज का विकेट चटकाकर 400 विकेट पूरे किए। तुषारा ने कमाल की गेंदबाजी की और5विकेट झटके।\nजयशूर्या ने आते के साथ ही हाथ दिखाने शुरू कर दिए। ऐसा लग रहा था कि वो जल्दी से जल्दी मैच जीतने की फिराक में हैं। पर मुनाफ ने दूसरे छोर पर खड़े बर्नापुरा का विकेट झटक लिया। पटेल ने संगकारा का भी विकेट झटक लिया। फिर तो कप्तान जयवर्द्धना की कोशिशें भी श्रीलंका को हार से नहीं बचा पाई। थोड़ी बहुत कोशिश तुषारा ने की पर जहीर खान की गेंद पर रैना ने शानदार कैच लपक भारत की जीत पर मुहर लगा दी। भज्जी ने फिर गेंद से कमाल दिखाया3विकेट झटके।\nधोनी ने दिखा दिया की वो एक शानदार कप्तान हैं। पहला वन डे हारने के बाद धोनी ने मेंडिस की तारीफ की थी और फिर दूसरे मैच से उसे धोनी ने पढ़ लिया। पूरी टीम को दिया मूलमंत्र 'पीटो मेंडिस को, मारो मुरली को'। रणनीति कामयाब रही और टीम पर छाया एम फेक्टर का खौफ खत्म हो गया। हम सीरीज जीत चुके हैं और साथ ही अब चयनसमीति ये सोचने पर मजबूर होगई है कि क्या धोनी को टेस्ट टीम की भी कप्तानी दे देनी चाहिए? वैसे हर जगह आवाज़ उठ चुकी है।\nPosted by Nitish Raj at 12:09 AM7comments:\nLabels: dhoni, m factor, raina, series, Sports, Srilanka, win, क्रिकेट, खेल, धोनी, रैना, सीरीज\nमहंगाई ने किया घर के बजट का बंटाधार-व्यंग्य\nहाय रे महंगाई, मार डाला। अब ये हर जगह सुनाई देने लगा है। हर गृहणी को हर रोज सबसे बड़ी लड़ाई लड़नी पडती है मैन्यू के लिए, कि आखिरकार बनाएं क्या। कोई सब्जी सस्ती हो ही नहीं रही। कब तक दालों से काम चलाएं। पर वो भी तो आसमान छूने लगी हैं। राशन का बजट भी इस बार महंगाई को देखते हुए बढ़ाया था पर ये महंगाई दर की तरह काबू से बाहर। मियां जी की अलग आफत, रोज-रोज ऑफिस में नाना प्रकार के पकवान ले जाते थे पर अब चुनिंदा सब्जियों से गुजारा कर रहे हैं। नौबत ये आन पड़ी है कि दाल तक ऑफिस का सफर तय करने लगी है। पर दाल भी तो सस्ती कहां रह गई। अब सोचते हैं कि खाएं क्या?\nमहीने की शुरुआत में ही वेतन नौ दो ग्यारह। खुशी तो पहले ही दिन होती है फिर तो महीना खींचने की औपचारिक्ता ही शेष रह जाती है। शुरू के पांच दिन में ही पूरे महीना का हिसाब तय हो कर वेतन पर ग्रहण लग जाता है। पर देनदारों की लंबी सूची खत्म होने का नाम ही नहीं लेती है। फिर से वो ही जद्दोजहद, 25 दिन बाद का इंतजार।\nअपने देश में ‘अतिथि देवो भव’ लेकिन महंगाई अभी कहलवा रही है ‘प्रभु अभी मतो भव’। इस महंगाई में ये हाल है कि ना बाबा ना अभी कुछ दिन तो ‘नो टू गेस्ट’। फिर भी गर मेहमान आजाएं तो और मुसीबत। क्या बनाएं क्या ना बनाएं। फिर मेहमाननवाजी भी तो करनी ही है।\nकल मार्केट गया तो दो चार सब्जी लेने के बाद ही जेब में कुछ बचा नहीं। पर सोचा की हरी मिर्च ले लूं। पांच की हरी मिर्च देना।\n‘ये क्या दे रहे हो भाई, कुछ डालो तो’। पलटकर बोला, ‘70 रु. किलो है’। ‘मैने पांच की मांगी है दो की नहीं’। ‘ये पांच की ही है बोलो तो सात की कर दूं-100 ग्राम’।\nसोचा दो और देने पड़ेंगे, चलो अभी तो ये ही दो। अब चटनी भी महंगी हो गई।\nपहले कहा जाता था कि गरीब अपना पेट “नमक की रोटी और प्याज” से भर लेता है। वो भी बेचारा अब प्याज और रोटी खाने के लिए तरस रहा है। आज प्याज की कीमत 18रु. किलो. है, जिसमें गिनती की 18 प्याज भी नही चढ़ती। अब गरीब खाए क्या? रोटी नमक के साथ खाए या फिर दाल के चार दाने डालकर नमकीन पानी के साथ। दिन का बीस रु. कमाने वाला क्या अफोर्ड कर पाएगा 18रु. किलो. की प्याज? आज जब सब्जी लेने जाओ तो दस बार सोचना पङता है कि जाने को तो चले जाएंगे लेकिन जा कर लाएंगे क्या? हमसे ज्यादा हाल तो उनका बुरा है जो दिन के ४०-५० रुपये ही कमा पाते हैं।\nनोट-ऐसा नहीं की मेहमाननवाजी का आप मौका ही ना दें। भई, अतिथि देवो भव, मेहमान सराखों पर। सभी का स्वागत है।\nPosted by Nitish Raj at 3:28 AM9comments:\nLabels: Home Budget, Inflation, Onion, प्याज, बजट, महंगाई, व्यंग्य, समाज, हास्य\nक्या ट्रॉफियों के ऊपर भारी पड़ेंगे ये पदक?\nबीजिंग ओलंपिक 2008 तो हो गए। भारत ने तीन पदक जीतकर अपने लिए तो इतिहास भी रच दिया। पर एक सवाल यहां मेरे जहन में उठ रहा है। क्या एक पदक किसी ट्रॉफी के बराबर होता है या फिर ऊंचा या फिर....? क्या ये तीन पदक उन करोड़पति ट्रॉफी पर भारी पड़ पाएंगे? एक बार 1983 में ये हमें मिली जिस पर पूरे देश को नाज है। पर एक बार सपना दिखाकर कहीं छूट गई। पिछले साल एक बार और ऐसा कमाल हुआ और फिर से एक नई ट्रॉफी देश में आगई। पर अब, क्या ये तीन पदक उस भ्रम को तोड़ पाएंगे, जो आज की युवा पीढ़ी संजोए रखती है और साथ ही उनका परिवार, जो कि भेड़ चाल में आंख मूंदे चले जा रहे हैं। इस देश में क्रिकेट को धर्म की तरह पूजा जाता है। एक-एक खिलाड़ी की कीमत करोड़ों में लग रही है, 45 दिन खेलकर के करोड़ों कमा जाते हैं। और वहीं दूसरी तरफ ओलंपिक में कामयाबी हासिल करने के बाद भी क्या वो इतना कमा पाएंगे जितना कि ये क्रिकेटर कमा जाते हैं।\nभारत के लिए इस बार का ओलंपिक कुछ ज्यादा ही अहम रहा। तीन पदक भी मिले,108 साल के इतिहास में पहली बार तीन पदक(वैसे ओलंपिक को शुरू हुए 112 साल)। पहला व्यक्तिगत गोल्ड पदक अभिनव बिंद्रा के नाम, गोल्ड पाते हुए बेशक अभिनव बहुत सहज दिखे हों पर देश बिल्कुल सहज नहीं था। पहली बार किसी ने एकल प्रतियोगिता में पदक जीता था, वो भी गोल्ड मेडल। जहां भारत की झोली में स्वर्ण पदक सिर्फ हॉकी में ही आए, जिसको लाने का गौरव पूरी टीम को जाता है वहां पर एक खिलाड़ी के द्वारा लाया ये पदक हमारे लिए कहीं पर भी उन 8 गोल्ड मेडल से कम नहीं है।\nमुक्केबाजी में पहली बार पदक मिला चाहे वो कांस्य ही क्यों ना हो। स्वर्ण का सपना तो टूट गया विजेंदर, अखिल और जितेंदर का, पर स्वर्णिम अक्षरों में नाम जरूर लिखवा लिया विजेंदर ने। बॉक्सिंग में पहली बार देश को कोई भी पदक हाथ लगा और पहली बार तीन खिलाड़ी क्वार्टर फाइनल तक पहुंचे, अब तक का सर्वश्रेष्ठ प्रर्दशन।\n1952 के बाद कुश्ती में पदक। सुशील कुमार से कोई इतनी उम्मीद नहीं लगाए बैठा था। लेकिन उसने अपना नाम भी के एन जाधव जी के साथ स्वर्णिम अक्षरों में लिखवा लिया।\nसारा देश गौरवान्वित महसूस कर रहा है। पर क्या ये गौरव कुछ दिन तक ही रहेगा या फिर इसकी गूंज दूर तलक भी जाएगी, लंदन तक? क्या क्रिकेट का जो जुनून देश के सर चढ़कर बोलता है, वैसा ही जुनून इनका भी देश के सर चढ़कर बोलेगा? यदि सरकार नहीं सुधरी तो नहीं बोलेगा। विजेंदर को जिस होटल में ठहराने की बात थी वो भी जब कि वो देश का नाम रोशन करके आया हो। उससे तो नहीं लगता कि सरकार जागेगी। किसी भी क्रिकेटर को रुकवाया गया होता तो पता चलता साफ ठहरने से मना कर दिया होता। ये सरकार के नुमाइंदे दलाल है और दलाली के सिवा कुछ नहीं कर सकते।\nबहुत कुछ तो युवाओं पर भी निर्भर करता है। अब ये उदाहरण ही ले लीजिए। रीएलिटी शो क्या शुरू हुए लाखों की तादाद में युवा वर्ग आगे आया। इनमें से आगे वो आए जो कि काम चोर थे, आलसी थे, निकम्मे थे या फिर दिन में ही जागते हुए ख्याली पुलाव बनाने वाले, मिनटों में अमीर बनने का सपना देखने वाले थे। अधिकतर युवाओं को ये भी नहीं पता था कि जिस जगह वो जा रहे हैं वहां पर ट्रैनिंग की भी जरूरत होती है। कुछ को तो मुगालते ने ही मार डाला था कि वो अमिताभ, अक्षय, शाहरुख या फिर आमिर, सलमान, सैफ की तरह दिखते हैं। वो ही हाल लड़कियों का था लेकिन ये बात खुद ऑर्गेनाइजरों ने भी मानी की जितनी लड़कियां वहां पर पहुंची थी उसमें अधिकतर सोच कर आईं थी और जानती थीं कि वो किस लिए यहां पर आई हैं। क्या ये युवा वर्ग तैयार है इतनी मेहनत के लिए जितनी की ये मुक्केबाज, पहलवान, शूटर और क्रिकेटर करते हैं। ये पहलवान तो एक कमरे में 12 एक साथ रहते हैं। अभिनव एक हॉल में 10-12 घंटे बंद रहकर शूटिंग की प्रैक्टिस किया करते थे। क्या इतना अभ्यास करने के लिए वो तैयार हैं तो फिर हम भी लंदन में करिश्मा दिखाने के लिए तैयार है।\nये सोती हुई सरकार यदि नहीं जागी तो देश के युवाओं की मेहनत पर पानी फिर जाएगा। 1980 तक ओलंपिक में चीन पहले 10 देशों की सूची में नहीं आता था। और 2008 में चीन 51 गोल्ड के साथ नंबर 1 पर है और हमारा नंबर 50वां है। क्या हम ये सोच सकते हैं कि आने वाले 28 साल बाद हम पहले नंबर पर होंगे या फिर पहले5देशों में शुमार हो पाएंगे? क्या क्रिकेट को छोड़कर इन खेलों पर भी ध्यान दिया जाएगा?\n(अपनी राय के साथ-साथ इन दो सवालों के लिए आप वोट भी कर सकते हैं।)\nPosted by Nitish Raj at 2:54 AM7comments:\nLabels: abhinav, China, cricket, Gold Medal, India, Olympics, Reality, Sports, Vijendra, खेल, ट्रॉफी, पदक\n'विजेंदर तुम जीत गए हो'\nजैसी उम्मीद थी वैसा ही हुआ। सब जानते थे कि कोरया क्यूबा के नंबर वन बॉक्सर है और साथ ही पैन अमेरिकन चैंपियन भी। कोरया से मुकाबला काफी टफ रहेगा। ये तो विजेंदर की किस्मत है कि उसका मुकाबला नंबर वन खिलाड़ी से था। नहीं तो दूसरे सेमीफाइनल में दोनों खिलाड़ी विजेंदर से रैंकिंग के मामले में और खेल में भी पीछे हैं। विजेंदर का बाऊट ही क्यूबा के चैंपियन से पड़ गया नहीं तो शायद एक मुकाबला हम और देखते और वो होता स्वर्ण के लिए।\nआज के मुकाबले में दो सेट विजेंदर ने और दो सेट कोरया ने जीते। लेकिन विजेंदर ८-५ से हार गया। पर विजेंदर का प्रभाव ऐसा था कि क्यूबा के बॉक्सर को काफी डिफेंसिव होकर खेलना पड़ा। कोरया ने इस ओलंपिक में अपने राउंड में १७,१८,९ अंक बटोरे। इन नंबरों से ही पता चलता है कि कोरया कितना एग्रेसिव होकर खेलते हैं। लेकिन आज के मुकाबले में तो हाल ये था कि यदि तीसरे राउंड में विजेंदर ने अखिल का दांव नहीं अपनाकर अपने ही दांव से खेलता तो शायद मुकाबला और कड़ा हो सकता था। पहले राउंड में तो कोरया ने अंक बटोरे वहां पर उनकी सराहना करनी होगी लेकिन विजेंदर ने तीसरे राउंड में अंक दे दिए। एक समय ऐसा आया कि तीन अंक लगभग एक साथ ही कोरया ने झटक लिए। क्योंकि वहां पर विजेंदर ने अपना चेहरा कवर नहीं कर रखा था। वो उसी स्टाइल में था कि कोरया एक अंक बटोरने की कोशिश में उसे मौका देगा और ये अंक बटोर लेगा लेकिन यहां पर कोरया कि फुर्ती ने विजेंदर की सोच को धोखा दे दिया। विजेंदर के द्वारा अपनाया अपने गुरु अखिल का दांव ही उसे हार की कगार पर ले आया। साथ ही कोरया कई जगह गलतियां भी कर रहे थे जिसके चलते अंतिम राउंड में विजेंदर को २ प्वाइंट मिले। लेकिन मुकाबला काफी रोचक रहा।\nइन भिवानी के शेरों ने कमाल कर दिया। बॉक्सिंग में भारत का इससे पहले ऐसा इतिहास नहीं रहा। तीन बॉक्सर क्वार्टर फाइनल में। जिसमें से एक को कांस्य पदक मिला। "जिससे लगता है कि हारा नहीं विजेंदर, वो तो विजेता है, कांस्य पदक विजेता"।\nबीजिंग ओलंपिक में भारत ने इतिहास भी रच दिया। ओलंपिक के इतिहास में भारत ने इस बार ३ पदक जीते जो कि १९५२ में दो पदक जीतने के बाद के क्रम को आगे बढ़ाते हैं। लेकिन इतना बड़ा अंतराल आगे ना हो। हर ओलंपिक में हमारा प्रदर्शन बेहतर हो। अब इंतजार है दो कांस्य विजेताओं का जो कि सोमवार को भारत आ रहे हैं। शायद स्वर्ण पदक विजेता से भी बेहतर स्वागत होगा इनका।\nPosted by Nitish Raj at 1:42 PM 10 comments:\nLabels: Boxer, Bronze Medal, Cuba, Olympic, Vijendra\n"अखिल की जीत से रोया वर्ल्ड चैंपियन"\nऑफिस में सब गदगद हो गए। सबके चेहरे पर जैसे खुशी की एक अनोखी लहर दौड़ रही थी। भई बात ही कुछ ऐसी थी। सच पूछो तो वो चार राउंड और आठ मिनट ऐसे लग रहे थे कि जैसे कि किसी ने मेरे सर पर पहाड़ रख दिया हो। इतना टेंस में शायद ही खेलों को लेकर के कभी होता हूं। ओलंपिक्स में भारतीय मुक्केबाजों का अब तक का सबसे बेहतरीन परफॉर्मेंस है। इससे पहले कभी भी दो मुक्केबाज क्वार्टर फाइनल तक नहीं पहुंचे है। और अभी तीसरे मुक्केबाज से हमें उम्मीद है कि वो क्वार्टर फाइनल में जगह बना लेगा। वीरेंदर और अखिल तो क्वार्टर फाइनल में पहुंच चुके हैं लेकिन जितेंद्र को अपने गुरु की राह पर चलते हुए क्वार्टर फाइनल में जगह बनानी है।\nबैटम वेट में अखिल ने वर्ल्ड चैंपियन सर्गी वोडोप्यानोव को हराकर अपने चैंपियन बनने के दावे को और पुख्ता किया है। इस उल्टफेर की उम्मीद तो खुद रूस के सर्गी को नहीं थी लेकिन जब ये फैसला हुआ तो वर्ल्ड चैंपियन भी रो दिया। पहले राउंड में अखिल2के मुकाबले 1 प्वाइंट से पीछे था। यहां हमारा दिल हो रहा था कि बस अगले राउंड में तो अखिल वापसी कर ही लेगा। सारे ऑफिस में खुसुर-पुसुर हो रही थी कि क्या जीत पाएगा अखिल। दूसरे दौर में भी अखिल 3-4 से सर्गी से पीछे रहा। दिल की धड़कनें तेज होने लगी। अब थोड़ी थोड़ी शांति छाने लगी थी ऑफिस में। तीसरा दौर शुरु हुआ और यहां पर दुआओं का दौर। लेकिन इस में भी वर्ल्ड चैंपियन ने अखिल को आगे आने नहीं दिया। अखिल को देखते ही लग रहा था कि वो अब भूखा हो चला है जीत के लिए। वो लंबे पंच तक मारने में लग गया। तीसरा राउंड समाप्त और प्वाइंट में अखिल 7-8 से पीछे। बस अब सर पर इतना भार लगने लगा कि दिल कह रहा थी जीत हो लेकिन जल्द ही ये मैच भी। फैसले की घड़ी बड़ी ही असहज बना रही थी।\nचौथे राउंड में अखिल एक जुझारु मुक्केबाज़ की तरह वर्ल्ड चैंपियन पर पिल पड़ा। देखने में मजा आने लगा। लग रहा था कि भूखा शेर अपने शिकार पर झपट रहा है। लेकिन सर्गी भी कहां हार मानने वाला था। इस राउंड में एक समय ऐसा आया कि सर्गी9के मुकाबले7अंक से आगे हो गया। लेकिन अखिल अब विरोधी पर कहर बन कर टूट पड़ा मैच मे कर ली वापसी। अखिल को इल्म था कि करोड़ों लोगों की आस को वो यूं ही नहीं तोड़ सकता और लगा कि ये दिन अखिल के नाम ही बना है। दो स्ट्रेट पंच ने पासा पलट दिया और स्कोर 9-9 होगया। अब लगा कि एक प्वाइंट और मिल जाए तो अखिल जीत जाए। लेकिन प्वाइंट था कि मिल ही नहीं रहा था जबकि अखिल के मुक्के हिला रहे थे सर्गी को। हर मुक्के पर लग रहा था कि ये प्वाइंट अखिल को मिला लेकिन स्कोर देखते तो बराबर। अखिल जबर्दस्त सटीक, आक्रमक और तकनीक का परिचय दे रहा था। लग रहा था कि अब प्वाइंट मिला, अब प्वाइंट मिला, अब मिला और देखते देखते ही मैच खत्म। चारों राउंड की समाप्ति पर स्कोर बराबर।\nफैसला5सदस्यीय जज के पैनल को करना था और दिल की धड़कन थोड़ी थमने लगी। दिल और आंखों को ये विश्वास ही नहीं हो रहा था कि वर्ल्ड चैंपियन के साथ भिड़ने वाला ये शख्स भारतीय है। ये वो ही मुक्केबाज है जो कि एक साल से अपनी क्लाई के इलाज से जूझ रहा था। और फैसले से पहले ही अखिल जब दूसरे खेमें से हाथ मिलाने गया और सर्वी पस्त सा दिखने लगा तो लग गया कि जीत गया है हमारा अखिल। हमारे अखिल ने हमें आजादी के इस मौके पर ये तोहफा दिया है। ऑफिस में सब एक साथ खुशी से चीख पड़े और जब देखा कि सर्गी रो रहा है तो थोड़ा ठिठके कि सर्गी ने रैफरी से हाथ छुड़ा लिया और रोने लगा। हम यहां खुशी से झूम गए। अखिल ने जीत के बाद कहा कि वो गोल्ड से नीचे कुछ नहीं सोच रहे।\n( "It will beatough fight, but I am here to win the gold। I am ready to face the world champion because I want to be the No. 1 in the world. I will show this on August 15," said Akhil.(cout AFP) अखिल ने ये बात पिछली जीत के बाद कही थी)\nवैसे भी अखिल ने पिछले कॉमनवेल्थ गेम्स में गोल्ड मेडल जीता। एशियन ओलंपिक क्वॉलिफाइंग टूर्नामेंट में भी नंबर वन बॉक्सर रहा अखिल। अखिल ने फिर से जगाई है उम्मीद कि बीजिंग में फिर से सुनाई दे हमारा राष्ट्रगान, जन गण मन....।\n(स्वतंत्रता दिवस की बहुत बधाई)\nफोटो साभार- गुगल, रॉयटर्स,एएफपी\nकोट साभार- एएफपी\nPosted by Nitish Raj at 11:24 PM6comments:\nLabels: Akhil kumar, Boxing, Champion, Olympics, Sergey Vodopyanov\nखबरें ये भी हैं, जो आपके सरोकार की हैं\nक्या आप सोच सकते हैं कि ये बारिश जो कि कवियों के लिए कविता है और शायरों के लिए शायरी किसीकी जान भी ले सकती है। बारिश जब अपना कहर बरपाए तब नदियां उबलने लग जाती हैं और फिर होते हैं हादसे। देश जहां आजादी की 61वीं सालगिरह मना रहा है वहीं ठीक एक दिन पहले कई मां के लाल उनसे दूर होगए। कर्नाटक में मैंगलोर के पास एक स्कूल बस नदी में गिर गई जिसमें ग्यारह लोगों की जान चली गई। इन ग्यारह लोगों में से7बच्चे हैं। 25 लोगों को बचा लिया गया है, इनमें 20 बच्चे हैं। जिस रोड पर ये हादसा हुआ वो गुरुपुर नदी के साथ-साथ थी। बीती रात से ही जोरदार बाऱिश के कारण नदी का पानी सड़क पर आगया। मैंगलोर में भामी हिरिया मिडिल स्कूल के बच्चों को लेकर एक मिनी स्कूल बस जा रही थी। बस में 28 बच्चे थे और साथ में कुछ लोग ऐसे भी थे जो कि कोई सवारी नहीं मिलने के कारण उस में चढ़ गए थे, लेकिन शायद किस्मत उन के साथ खेल खेल चुकी थी। उस समय वहां तेज़ बारिश हो रही थी और पानी सड़क पर भर गया था। सड़क पर पानी इतना था और बारिश भी ज्यादा हो रही थी कि बस का ड्राइवर रास्ता भटक गया। पानी इतना ज्यादा था कि सड़क और नदी में फर्क कर पाना उस ड्राइवर के लिए मुश्किल होगया। बस, हादसा हो गया, चंद पलों में बस नदी में बह गई।\nवहां पर मौजूद लोगों को हर जगह से चीखें ही सुनाई दे रही थी। लोग जहां दखते वहां पर उन्हें एक हाथ दिखाई देता मदद के लिए। जितने भी हाथ हिलते दिखते मानो जैसे कह रहे हों कि बचा लो मुझको। आस पास के लोगों ने समझदारी दिखाई और लगभग 10 बच्चों को तत्काल बचा लिया गया और अब तक 20 बच्चे बचा लिए गए हैं। ज्यादातर बच्चों की उम्र दस से बारह साल के बीच है। घायल बच्चों का बैंगलोर के वेनलॉक अस्पताल में इलाज चल रहा है। बारिश की वजह से वहां पर और बसें नहीं चल रही थी। बसों के अभाव और बारिश की वजह से जो लोग इस बस में चढ़ गए थे उनके लिए ये सफर आखिरी बन गया।\nखबर नंबर 2\nक्या आप ने कभी सोचा है कि नारे भी किसी की जान ले सकते हैं। हां, ये सच है कि नारे भी जान लेते हैं। ये मैं इसलिए लिख रहा हूं कि मैंने देखा की कहीं पर भी इस बात की ज्यादा चर्चा नहीं हुई। कई अखबारों ने तो हद ही कर दी कि इस खबर को छोटे से कॉलम में जगह देकर छोड़ दिया गया। वीएचपी ने देश भर में अमरनाथ की आग को सुलगाते हुए चक्का जाम का आहवान 13 अगस्त को किया था। इस जाम ने दो लोगों की जान ले ली। ये दो जानें थी जो कि बच सकती थी लेकिन वो बच नहीं पाई। दोनों ही हादसों में लगा कि जिंदगी क्या इतनी सस्ती हो सकती है।\nये दो घटनाएं कानपुर और अंबाला की हैं। अंबाला में तो उस बेटे के ऊपर पहाड़ टूट पड़ा जब कि उसका बीमार पिता उसी की गोद में बिना इलाज के ही दम तोड़ गया। बेटा चिल्लाता रहा, अपने पिता की जिंदगी की भीख मांगता रहा, चीख-चीख कर कहता रहा जाने दो हमें लेकिन ये सियासत के ठेकेदार टस से मस नहीं हुए। वो अपने बीमार पिता को अस्पताल नहीं ले जा सका, और उस शख्स का पिता जिंदगी की ये जंग हार गया। वो पिता जिंदगी जीना चाहता था, वो जिंदगी से लड़ रहा था लेकिन उसे क्या पता था कि मौत के रूप में ये जाम उसकी जीने की इच्छा पर भारी पड़ेगा। बेटा अपने पिता को बार-बार चूम रहा था और लोगों से गुहार कर रहा था। लेकिन उस बेचारे की नहीं सुनी गई और उसके ऊपर से पिता का साया उठ गया। जब तक मदद मिलती तब तक तो देर हो चुकी थी।\nफिर प्रवीण तोगड़िया ने आकर बयान दिया कि उस बीमार आदमी को उठाकर हमारा आदमी ले गया। लेकिन उनसे कोई तो पूछे कि समय की कीमत समय निकल जाने के बाद कुछ नहीं रहती। जब वो चीख रहा था पुकार रहा था तब क्यों नहीं सुनी उस की पुकार। क्या जाम ही है हर चीज का हल। काम धाम कुछ करते नहीं हो और बन बैठे हो देश के ठेकेदार। शर्म आनी चाहिए, शर्म।\nकानपुर में एक लड़के को करंट लग गया और अस्पताल लेजाते वक्त जाम ने उसकी भी जान ले ली। वो अपना हक चाहता था, वो जीना चाहता था लेकिन वो इस लड़ाई को जीत नहीं पाया। डेढ़ घंटे तक वो इस जाम में फंसा रहा और जिंदगी से लड़ता रहा। डेढ़ घंटे का समय काफी लंबा होता है। उसकी गाड़ी वीएचपी की जाम में ऐसी फंसी कि उसकी जिंदगी को ही खत्म करगई।\nवहीं वीएचपी के कार्यकर्ता इस देश की सरकार से ये पूछते रहे कि देशभक्ति की कीमत जान देकर क्यों चुकाई जाती है? यहीं पर हम भी इनसे सवाल पूछ रहे हैं कि क्या किसी की जिंदगी की कीमत इतनी कम होती है कि वो यूं ही कोईं भी ले सकता है। इन बेचारों को राजनीति से कोई मतलब नहीं, शायद उन्हें ये भी नहीं पता कि अमरनाथ की आग में देश क्यों जल रहा है, लेकिन इन सियासतदारों को तो अपनी राजनीति चमकानी है और इसके लिए एक दो लोगों की जान क्या मायने रखती हैं।\n(62वें जश्न पर सबको बधाई)\nPosted by Nitish Raj at 11:46 PM 11 comments:\nLabels: खबरें, जाम, मौत, वीएचपी, हादसा\nखेल खेल में गई जान\nचंडीगढ़ में कहीं खुशी मनाई जा रही थी तो कहीं पर गम पसर गया। अभिनव बिंद्रा को स्वर्ण पदक अभी मिल कर भी नहीं हटा था कि खेल खेल में ही 19 साल का मोहित ना जाने कहां खो गया। एक न्यूज चैनल पर वो तस्वीरें हिला देने वाली थी। देखने से ही लग रहा था कि भगवान कह रहा हो कि जा तुझे एक मौका और दिया लेकिन जवानी के जोश में वो आगे बढ़ता चला गया और ना जाने पानी में कहां खो गया। पानी का बहाव ही इतना तेज था कि उसे ढूंढने के सारे प्रयास विफल रहे।\nचंडीगढ़ में 16 सेक्टर के रोज गार्डन में तीन दोस्त पिकनिक मनाने गए थे। तीनों ही हम उम्र थे और तीनों बारिश का लुत्फ लेना चाहते थे। लेकिन तभी एक हादसा हो गया। मोहित नाम का लड़का पता नहीं क्यों इतनी मस्ती में उतर आया कि उसको ये इल्म भी नहीं रहा कि पानी की रफ्तार उसकी सारी ताकत से कहीं ज्यादा है। उस पानी की रफ्तार में मस्ती करना उस को भारी पड़ गया। पहले तो वो वहां पर पानी के साथ खेल रहा था। पास में लगी लोहे की चैन को पकड़कर पानी की तेज धारा से लड़ते हुए अटखेलियां कर रहा था कि तभी उस के पैर पानी के बहाव को सहन नहीं कर पाए और उखड़ गए लेकिन चैन पर उस की पकड़ इतनी मजबूत थी कि वो सिर्फ झूल गया। इस बार तो वो बच गया। बचने के बाद उसने सब को हाथ हिलाया जैसे कह रहा हो कि मैं सुरक्षित हूं। मुझे लगता है कि ये ही एक अवसर था उसके पास जब कि भगवान ने उसे मौका दिया था कि अब भी वक्त है संभल जा। लेकिन वो नहीं संभला और फिर लोहे की उस चैन को पकड़कर पानी के बीचों बीच खड़ा होगया। पर इस बार उसके हाथों की पकड़ ने उस का साथ नहीं दिया। थोड़ी देर तक तो वो पानी के बहाव को सहन करता रहा। पानी का बहाव इतना तेज था कि वो वहां पर ही गिर गया। लेकिन जांबाजी दिखाने के चक्कर में कभी वो पानी में समा जाता तो कभी पानी के ऊपर आजाता। उसके दोस्तों ने जो कि इस बहाव से बाहर खड़े थे उसका खेल मान रहे थे। जब उसने अपने को बचाने के लिए हाथ उठाया और आवाज़ लगाई तो वो पानी की तेज आवाज में कही डूब गई। और तभी उसका एक हाथ उठा और फिर दूसरे हाथ की पकड़ लोहे की जंजीर से छूट गई और वो बहता हुआ जाने लगा। फिर उसने कोशिश की पेड़ की शाखा को पकड़ने की जो कि पानी के ऊपर लटक रही थी। उसने वो पकड़ी भी लेकिन पानी का बहाव ही इतना तेज था कि वो पकड़ कायम नहीं रह सकी और वो बहता हुआ पानी में डूब गया। ये पानी वहां के एक चौड़े नाले की तरफ जाता है। जहां पर पुलिस ने बचाव का काम जारी रखा लेकिन उसका कोई भी पता नहीं चल पाया।शायद तबतक बहुत देर होचुकी थी। पुलिस को उसके दोस्तों ने ही बुलाया जब कि वो उसे खोज पाने में नाकामयाब रहे।\nइस जगह पर मैं एक बात बताना चाहूंगा कि ये तस्वीरें वहां पर मौजूद एक कैमरामैन ने खींची थी जो कि बारिश की कुछ तस्वीरें और साथ में बारिश में खेलते हुए लोगों के कटवेज लेने कि लिए उस रोज गार्डन में गया था। वो इस सब तस्वीरों को कैमरे में कैद कर रहा था और पास में खड़े एक शख्स की आवाज़ आ रही थी कि ये गिर जाएगा और ऐसा ही हुआ। शायद उस आदमी को भी नहीं पता होगा कि ऐसा भयानक हादसा हो जाएगा। साथ ही, मोहित जो डूब गया शायद ये स्टंट भी इसी चक्कर में करने चला गया कि कैमरे में उस की तस्वीरें कैद हो रही हैं। वो कैमरे की तरफ बार-बार देख कर हाथ भी हिला रहा था, पर अब वो तस्वीरें ही बची हैं जो कि एक कैमरे में कैद हैं, वो नहीं।\n(ये शायद ठीक से पब्लिस नहीं हुआ इस कारण से दोबारा डाला है।)\nPosted by Nitish Raj at 12:51 PM 12 comments:\nLabels: कैमरा, खेल, चंडीगढ़, डूबना, न्यूज चैनल, पानी, बहना, मौत, रफ्तार, हादसा\nक्या पांडव फिर कभी एक साथ खेल पाएंगे, मुझे लगता है ‘नहीं’\nश्रीलंका से सीरीज गवांने का दुख तो है पर उस से ज्यादा है पांडवों का नहीं चलना। सब से ज्यादा उम्मीदें इन से ही थीं और ये ही नहीं चले। अब एक दूसरे पर ठीकरा फोड़ने से कुछ भी हासिल होने वाला नहीं क्योंकि जो होना था वो होगया। हम सीरीज हार गए। पर सवाल ये हैं कि क्या ये पांडव हीं हैं इस हार के सबसे बड़े दोषी? क्या ये हीं हैं जो हैं हार के गुनहगार? भई, सबसे ज्यादा अनुभव इन के पास ही था। जब टीम देश से रवाना हो रही थी तो कप्तान कुंबले ने कहा था कि मेंडिस की काट हमारे अनुभवी बल्लेबाज ढूंढ निकालेंगे। लेकिन मेंडिस ने तो रिकॉर्ड ही बना दिया। पहली सीरीज में सबसे ज्यादा विकेट लेने का कीर्तिमान हासिल कर लिया।\nकुंबले जी के दो अरमान थे कि सचिन इस टूर में लारा का रिकॉर्ड तोड़ दें लेकिन\nसचिन ने तो अरमानों पर ऐसा पानी फेरा कि अब कभी कुंबले अरमान ही नहीं करेंगे, और वो भी खासतौर पर सचिन से। दूसरा अरमान था कि सीरीज हम बेहतर अंतर से जीतें। लेकिन यहां पर पूरी टीम ने और बाकी बचे अनुभव ने लुटिया डूबो दी। कुंबले अब कहते फिर रहे हैं कि बहुत निकले मेरे अरमान फिर भी कम निकले....।\nजहां तक सचिन की बात है तो सचिन एक लेजेंड हैं। उनके ऊपर पिछले समय में भी कई आरोप लगे लेकिन जब उन्होंने वापसी कि तो सबके मुंह बंद होगए। सचिन क्रिकेट मे गॉड की भूमिका रखते हैं खासकर भारत के लिए तो और ब्रैडमैन से उनकी तुलना यूं ही नहीं की जाती। लेकिन क्या सचिन की चोटें और उम्र अब उन पर हावी होने लगी हैं। दबाव जो कि धोनी की तरफ से उन पर आया है वो भी कुछ कम नहीं है। यहां पर बीसीसीआई को एक सलाह है कि एक-दो सीरीज बांग्लादेश और कीनिया के साथ रखकर सचिन का रिकॉर्ड बनावा दें और फिर सचिन को कहें की गुरू अब क्या बुढापे में भी खेलोगे, संन्यास ले लो। वैसे सचिन की किस्मत मैं ये नहीं था कि विदेशी धरती पर वो रिकॉर्ड बनाए। ऑस्ट्रेलिया के साथ होने वाली4टेस्ट मैचों की सीरीज में शायद वो ये रिकॉर्ड बना लें। पहला टेस्ट बैंगलोर में चिन्नास्वामी स्टेडियम में9अक्टूबर से 13 अक्टूबर तक होगा। भगवान ने चाहा तो इसी मैदान पर हम सचिन को ये कीर्तिमान हासिल करते देखेंगे।\nदादा, द्रविड़ और लक्ष्मण तो पहले से ही निशाने पर हैं और अब इस प्रदर्शन ने तो और भी सवालिया निशान लगा दिए हैं। वहीं द्रविड़ ने4मैच में 179 रन बनाए जिसमें सर्वाधिक 68 रहे और मैदान में सिर्फ4कैच में उनका योगदान रहा। दादा ने4मैच में 132 रन बनाए, सर्वाधिक 35 रन और2कैच लपके। वहीं लक्ष्मण ने4मैच में 215 रन बनाए, सर्वाधिक 61 नाबाद और4कैच लपके। ये आंकड़े हैं पूरी सीरीज के। लेकिन कप्तान साहब ने तो कमाल कर दिया जहां दूसरी टीम के गेंदबाज कमाल कर गए, वहीं कुंबले ने4मैच में सिर्फ 11 विकेट लिए और सर्वश्रेष्ठ रहा 30 पर3विकेट। बल्ले से मात्र 29 रन चार मैचों में। इनसे अच्छा तो भज्जी का प्रदर्शन रहा जिन्होंने सीरीज में 20 विकेट झटके और बेस्ट रहा 102 पर6विकेट, एक मैच में 10 विकेट भी लिए और 77 रन भी बनाए।\nक्या लगता है कि इन आंकड़ों के साथ ये5पांडव फिर वापसी कर पाएंगे, मुझे तो नहीं लगता कि वापसी संभव हो पाएगी। इनमें से जो भी खिलाड़ी एक सीरीज के लिए बाहर हुआ तो उस को मान लेना चाहिए कि अब टीम इंडिया में वापसी के दरवाजे उसके लिए बंद हो गए और हो सके तो फिर उन्हें संन्यास ले लेना चाहिए।\nPosted by Nitish Raj at 3:36 AM4comments:\nLabels: cricket, Dravid, Kumble, Laxman, Sachin, Saurav, Srilanka, क्रिकेट, गांगुली, सचिन\nकुंबले जी के दो अरमान थे कि सचिन इस टूर में लारा का रिकॉर्ड तोड़ दें लेकिन सचिन ने तो अरमानों पर ऐसा पानी फेरा कि अब कभी कुंबले अरमान ही नहीं करेंगे, और वो भी खासतौर पर सचिन से। दूसरा अरमान था कि सीरीज हम बेहतर अंतर से जीतें। लेकिन यहां पर पूरी टीम ने और बाकी बचे अनुभव ने लुटिया डूबो दी। कुंबले अब कहते फिर रहे हैं कि बहुत निकले मेरे अरमान फिर भी कम निकले....।\nक्या लगता है कि इन आंकड़ों के साथ ये पांडव फिर वापसी कर पाएंगे, मुझे तो नहीं लगता कि वापसी संभव हो पाएगी। इनमें से जो भी खिलाड़ी एक सीरीज के लिए बाहर हुआ तो उस को मान लेना चाहिए कि अब टीम इंडिया में वापसी के दरवाजे उसके लिए बंद हो गए और हो सके तो फिर उन्हें संन्यास ले लेना चाहिए।\nPosted by Nitish Raj at 2:20 AM5comments:\nखेल खेल में मौत\nPosted by Nitish Raj at 2:00 AM No comments:\n112 साल में पहली बार\n1896 में पहली बार ओलंपिक शुरु हुए थे तब से, 112 साल में पहली बार भारत के एक लाल ने देश का सर ऊंचा कर दिया है। स्वर्ण पदक जो कि एकल प्रतियोगिता मैं आजतक देश को नहीं मिला, झोली में डाल कर रच दिया इतिहास। सारे देश में आवाज़ गूंज रही है अभिनव बिंद्रा इज़ किंग। अभिनव बिंद्रा ने जीता है स्वर्ण पदक, ओलंपिक के इतिहास में भारत के हाथ व्यक्तिगत स्पर्धा में पहली बार किसी ने ये कामयाबी हासिल की है और स्वर्ण पदक जीता है। 10 मीटर एयर राइफल में अभिनव ने चक दिया गोल्ड। जबकि अभिनव को कड़ा मुकाबला मिल रहा था चीन के ही क्यूनान जू से और साथ ही फिनलैंड के हेनरी हैकिनन से। 9वें और 10वें राऊंड में जो खेल बिंद्र ने दिखाया, वो दर्शाता है कि वो उस वक्त मानसिक तौर पर भी मजबूत थे। वो क्षण काफी रोमांचक था और अपनी दिमागी कुशलता का परिचय देते हुए अभिनव ने ये खिताब जीता है। एथेंस की गलती को ना दोहराते हुए जब कि वो क्वालिफाई करते वक्त तीसरे नंबर पर थे लेकिन खत्म उन्होंने सातवीं रेंक से किया था।\nक्यूनान जू ने यदि 10वें राऊंड में निशाना ठीक मार दिया होता तो हमारे हाथ से स्वर्ण निकल जाता। 9वें राऊंड में सिर्फ 0.1 से पीछे थे अभिनव लेकिन 10वें राऊंड में क्यूनान को मात देते हुए अभिनव ने 10.8 प्वाइंट बनाए वहीं क्यूनान ने 9.7 प्वाइंट। हमें गोल्ड मिल चुका था। अभिनव उस वक्त भी शांत दिखे जबकि राष्ट्रगान बज रहा था। बीजिंग में भारत को गर्व महसूस कराने वाले अभिनव पर हम सबको गर्व है।\nइनामों की झड़ी लगनी शुरू होगई है। रेल मंत्री लालू प्रसाद यादव ने आजीवन गोल्डन पास देने का एलान कर दिया है। अभिनव के पहले कोच जे एस ढिल्लन काफी खुश नजर आ रहे हैं, जैसे कि उनका जीवन सफल हो गया। वैसे अभिनव आर्थिक तौर पर बहुत मजबूत हैं। उनके एक कोच जर्मनी में भी रहते हैं। तो वहां पर भी आना जाना लगा रहता है।\nहॉकी में भारत ने 8 बार स्वर्ण पदक जीते लेकिन 1980 में आखिरी बार स्वर्ण पदक जीतने के बाद स्वर्णों की सिलसिला देश से रूठ गया और हम खाली हाथ ही रहे। पिछले ओलंपिक में राज्यवर्धन सिंह राठौर ने रजत पदक दिलाया था। एकल मुकाबलों में इस बार भी उनसे हम उम्मीद लगाए बैठे हैं। अब सानिया नेहवाल सिर्फ एक जीत दूर हैं भारत को एक और पदक दिलाने से। वो क्वार्टर फाइनल में पहुंच चुकी हैं। 18 साल की भारत की सानिया नेहवाल रैंकिंग 15, हांगकांग की4नबंर की खिलाड़ी चेन बांग को एक रोमांचक मुकाबले में हरा दिया। अब सानिया नेहबाल से भी एक पदक की उम्मीद और है। पूरे देश को अभिनव बिंद्र पर गर्व है।\nफोटो सौजन्य: गूगल\nPosted by Nitish Raj at 12:43 PM 8 comments:\nLabels: Abhinav Bindra, Gold Medal, India Proud, Olympic, अभिनव बिंद्रा, स्वर्ण पदक\n“हां, सेल्समैन बन गया है मीडिया”\nजो जितना अच्छा सेल्समैन वो उतना ही बड़ा और बढ़िया एड़िटर। इस बात को साबित करने की होड़ बहुत दिन से चल रही थी और बहुत लोग जुगत में भी थे और अब ये बात साबित भी हो गई है। आपको माल बेचना आता है कि नहीं। अपने सामान यानी शो को बेकने की कला जिसको भी आगई वो सबसे आगे और जो नहीं बेच पाया तो समझो कि उस की खैर नहीं। ज्यादा दिन तक वो कुर्सी उस शख्स का भार सहन नहीं कर पाएगी।\nअब उस कुर्सी पर बैठने के लिए मार्केटिंग के गुणों का होना भी जरूरी है। अब सभी चैनलों में कुछ लोग सिर्फ और सिर्फ इस के लिए होते हैं कि दूसरे चैनल कर क्या रहे हैं। कब दूसरा चैनल अधिकतर राइवल चैनल क्या दिखा रहा है और साथ ही साथ उसने उस कार्यक्रम की मार्केटिंग कब से और किस ढंग से की। चैनल अब प्रोग्राम से ज्यादा इस बात की ओर ज्यादा अग्रसर हो चले हैं या यूं कहें कि ज्यादा तबज्जो देने लगे हैं कि कैसे अपने इस टाइम बैंड को बेचना है। अब बेचने के हिसाब से प्रोग्राम तय किए जाते हैं। किस तरह के प्रोग्राम किस टाइम बैंड पर जाएगा, लोगों की नब्ज किस तरह पकड़नी है इन सब पर देश और विदेशों में भी बैठकें होती हैं।\nयहां पर पहले बात छेड़ते हैं न्यूज चैनलों की। अब हर न्यूज चैनलों पर आप को बड़ी ही आसानी से हास्य के फूहड़ शो देखने को मिल जाएंगे। एक हंसइया, कम से कम दो, नहीं तो तीन चैनलों पर तो आराम से दिख जाएगा वो भी एक ही समय पर। वो ही बे-सर पैर की बात और वो ही द्वि अर्थी संवाद। पता नहीं ये जज लोगों को क्या उस प्रोग्राम में सरीक होने का और उस हंसइयों को झेलने का भी पैसा मिलता है। शायद इसे ही मार्केटिंग कहते हैं।\nतो अब सबसे बड़ा सवाल ये उठता है कि क्या न्यूज चैनल अब इंटरटेनमेंट चैनल बन गए हैं? क्योंकि अब हर चैनल के कुछ टाइम बैंड तो फिक्स हैं जहां पर ये हंसोड़े आप को हर रोज बिना नागा दिख ही जाएंगे। यदि ये ही चीज इंटरटेनमेंट चैनलों पर चलनी ही है तो फिर न्यूज चैनलों पर ये क्यों दिखाए जाते हैं? तो जवाब शायद है कि ये न्यूज चैनलों पर इन कार्यक्रमों की मार्केटिंग।\nअब कुछ टाइम बैंड ऐसे हैं कि जहां पर आप भविष्य देख सकते हैं हर रोज। कुछ लोग इन भविष्यफल बताने वालों से खुश हैं तो कुछ त्रस्त।\nये सब चलता है तो क्या न्यूज चैनलों की परिभाषा बदल गई है? क्या न्यूज चैनलों पर राशिफल, नाच गाने जैसे कार्यक्रम होने चाहिए। इसी कारण से हमेशा ये आवाज़ उठती रहती है कि जो न्यूज़ चैनल ये सब दिखाते हैं उनको अलग श्रेणी में रखना चाहिए।\nअब तो ख़बरों को भी बेकने के अंदाज से ही बनाया जाता है। खबर ऐसे जैसे कि दूसरे को रोचक लगे। अलग-अलग प्रयोग किए जाते हैं। इस पर कई बार लगता है कि खबर को बेचने के चक्कर में खबर की असलियत ही मर जाती है।\nअब तो चैनल पर दिखने वाली हर चीज टीआरपी को ध्यान में रखकर की जाती है। एडिटर टीआरपी ही खाते, सोते, पहनते हैं। हर समय सिर्फ इस की ही बात होती है। एक स्क्रीन को दुल्हन मान कर, उस पर किस तरह से लीपा पोती की जाए कि वो और भी हसीन लगने लगे। कई बार तो ऐसा लगता है कि स्क्रीन पर कंटेंट ज्यादा हो गया, तस्वीरों के मुकाबले। तस्वीरें तो लगता है कि छुप ही गई हैं। कोई बैंड ऊपर से, नीचे से साइड से, बीच से हर जगह चलते रहते हैं, स्क्रीन को भर दिया जाता है। दर्शक एक को पढ़ने के चक्कर में कुछ भी नहीं पढ़ पाता। लेकिन कोशिश ये की जाती है कि स्क्रीन को कैसे लुभावना बनाया जाए। जैसे कि स्क्रीन एक दुकान हो ना कि कोई एक बार आजाए तो जा ना सके कुछ टीआरपी दिए। न्यूज चैनलों में कई बार तो खबर ढूंढने से भी नहीं मिलती।\nइंटरटेनमेंट चैनलों में एक अलग तरह की होड़ है। जब आईपीएल के मैच चल रहे थे तो सेट मैक्स चैनल की टीआरपी सबसे ज्यादा थी। कोई भी चैनल आसपास तक नहीं फड़क पाया था इस चैनल के। इंटरटेनमेंट चैनल जैसे स्टार, जी सभी ने अपने आने वाले क्रार्यक्रमों की मार्केटिंग जोर-शोर से शुरू कर दी लेकिन उस दौरान कोई भी नया प्रोग्राम लॉन्च नहीं किया। जो भी किया गया वो सुपर फ्लॉप रहा।\nकभी-कभी सोचने पर लगता है कि क्या टीआरपी ही सिर्फ सबकुछ है। खासतौर पर न्यूज चैनल जो कि समाज का एक आयना होते हैं कि क्या वो सिर्फ और सिर्फ टीआरपी के लिए या फिर पॉपुलरिटी के लिए कुछ भी कर सकते हैं। कुछ भी अनाप सनाप दिखाने को तैयार हो जाते हैं। क्या इन पर ऐसे में लगाम लगाने की जरूरत नहीं है?\nPosted by Nitish Raj at 4:18 PM7comments:\nLabels: Media, News Channel, salesman, TRP, न्यूज चैनल, मीडिया\n'तू डाल डाल, मैं पात पात'\nअपील तो अपील है इसे माने या ना मानें, हमारी मर्जी पर डिपेंड करता है। ये तो हमारे पर निर्भर करता है कि अपील को हम लेते किस तरह से हैं। आप इस में कुछ रोक टोक तो लगा नहीं सकते हैं। आप फिर अपील करेंगे और हम फिर देखेंगे कि आप की अपील में कितना दम है। गौर करेंगे की आप की अपील को सुनें या फिर अपनी राजनीति की रोटियां उस अपील के जरिए सेक लें। हमारे नेताओं को असल में रोटियां सेकनी आती हों या ना आती हों पर राजनीति की रोटियां और वो भी जलती हुई गांड़ियों पर, चिताओं पर, सरकारी संपत्तियों पर, कमाल की तंदूरी रोटियां सेकने में उन्हें महारत हासिल हैं। प्रधानमंत्री मनमोहन सिंह ने सर्वदलीय बैठक बुलाकर पूरे फसाद को राजनीति से दूर रखने की अपील की थी। लेकिन नतीजा वही ढाक के तीन पात। पूरा एक दिन भी नहीं बीता कि शब्दों के बाणों से अग्नि फिर बरसने लगी। अब फिर बीजेपी मिले सुर मेरा तुम्हारा गाने में लगी हुई है, नहीं छोड़ेंगे अमरनाथ मुद्दा। बीजेपी को लग रहा है कि सरकार के साथ खड़े होने में पार्टी को सियासी नुकसान है और एक महीने से हाथ में रही बाजी अब कहीं कांग्रेस के पक्ष में ना चली जाए।\nएक दिन और जलता रहा जम्मू। दो जगहों पर लोगों ने कर्फ्यू को तोड़ा। वहीं अमरनाथ संघर्ष समिति ने बातचीत से इनकार नहीं किया है पर वो जमीन वापस दिए जाने से कम किसी भी प्रस्ताव को स्वीकार नहीं करेंगे। अमरनाथ को लेकर शुरू हुई ये लड़ाई अब घाटी और जम्मू के बीच अहम की जंग में तब्दील हो गई है। जम्मू को इस बात से ऐतराज है कि राज्य सरकार क्यों हर बार घाटी के दबाव में झुक जाती है और वहीं घाटी के लोगों को इस बात का दर्द है कि आखिर उनके रहते ज़मीन हासिल करने की जम्मू के लोगों की मांग क्यों पूरी हो?\nअब ये बताना जरूरी है कि ये अहम कि लड़ाई आखिर शुरू कहां से हुई थी।\nअमरनाथ यात्रियों के ठहरने और अन्य सुविधाओं के लिए अमरनाथ श्राइन बोर्ड ने अमरनाथ बेस कैंप के पास यानि बालताल औऱ दोमेल में 800 कैनाल यानि 90 हैक्टेयर ज़मीन देने की मांग साल 2005 में सरकार के सामने रखी। करीब दो साल की माथापच्ची के बाद राज्य की पीडीपी-कांग्रेस सरकार मई 2008 में जंगल की ज़मीन सिर्फ2महीने के लिए2करोड़ 31 लाख के रेंट पर किराए पर देने के लिए राज़ी हो गई।\nफैसले के तीन-चार दिन तक सब शांत रहा। अचानक घाटी की हुर्रियत कॉन्फ्रेंस सहित अलगाववादी ताकतों ने श्रीनगर सहित तमाम घाटी इलाकों में अफवाह फैलानी शुरू कर दी कि ज़मीन अमरनाथ श्राइन बोर्ड को हमेशा, हमेशा के लिए दे दी गई। बस घाटी के लोग उतर आए सड़कों पर और शुरू हो गया बवाल। यहीं राज्य की पीडीपी- कांग्रेस सरकार को चाहिए था कि अफवाह का मुकाबला करती, लोगों को बताती कि अमरनाथ श्राइन बोर्ड को ज़मीन कड़ी शर्तों पर सिर्फ औऱ सिर्फ दो महीने के लिए किराए पर देने की बात हुई है। और साथ में ये भी बताती कि ज़मीन पर किसी भी पक्की इमारत का निर्माण वो नहीं कर सकते। अमरनाथ यात्रा खत्म होते ही ज़मीन खाली करा ली जाएगी। लेकिन ये ही गलती कांग्रेस की सरकार को भारी पड़ गई और इन्होंने निज़ी फायदे के लिए कर दिया खेल, और इस मसले पर कुछ भी नहीं बोले।\nजैसे ही कश्मीर में बवाल शुरू हुआ पीडीपी ने सरकार से समर्थन खींच लिया। पीडीपी की भी इसमें चाल थी वो जानती थी कि घाटी में यदि वोट बैंक बनाए रखना है तो ये तो करना ही होगा। लेकिन पीडीपी की भी थू थू हो रही है। जब कैबिनेट ज़मीन देने के प्रस्ताव को अमली जामा पहना रही थी तो उसमें उप मुख्यमंत्री, कानून मंत्री और वन पर्यवारण मंत्री तीनों पीडीपी के थे। कश्मीर में बवाल बढ़ता देख राज्य की कांग्रेस सरकार ने श्राइन बोर्ड से ज़मीन वापस ले ली। सियासी फायदे के लिए फिर मैदान में उतरी सियासी पार्टियां-बीजेपी और तमाम हिंदु संगठन औऱ अमरनाथ संघर्ष समिति के बैनर तले 30 जून से शुरू कर दिया जम्मू में बवाल। शुरूआत में राजनीतिक संगठनों ने आंदोलन को जिंदा रखने के लिए जम्मू के लोगों को हवा दी। उन्हें बताया कि राज्य सरकार घाटी के लोगों के दबाव मे फैसले लेती है और यही से शुरू हो गया वो खेल जिसकी आग आज भी सुलग रही है। जिस जंग को पहले राजनीतिक पार्टियों ने शुरू किया था अब उसमें शामिल हो गए आम लोग और अब हर रोज जल रहा है जम्मू।\nPosted by Nitish Raj at 2:11 AM4comments:\nLabels: Jammu, जलता जम्मू\n"सियासतदारों जाओ और जम्मू की आग बुझाओ"\n30 जून को पहली बार एक चिंगारी ने आग पकड़ी थी, और तभी से जल रहा है जम्मू। जम्मू में लगी हुई है आग। अमरनाथ श्राइन बोर्ड को जमीन वापस देने की मांग पर लगातार फूंकी जा रही है गाड़ियां, जलाए जा रहे हैं घर। घरों में दुबके-सहमें हुए हैं लोग। आए दिन किसी के मरने की ख़बर आती है। कभी किसी पुलिसवाले की जान गई तो कभी किसी के घर से उठती रहीं चीखें। लेकिन ये आग अभी भी नहीं बुझी है। कर्फ्यू तोड़कर भी लोग हंगामा करने से बाज नहीं आ रहे। उपद्रव भीड़ और पुलिस के बीच हर दिन झड़प हो रही है। 100-150 से भी ज्यादा बार इन झड़पों में भीड़ के निशाने पर रहीं गाड़ियां, दुकानों और सरकारी संपत्ति। इन्हें ये भी नहीं मालूम कि इन नुकसानों की भरपाई आने वाली जम्मू-कश्मीर सरकार के लिए सरदर्द बन जाएगी।\nतीन दिन पहले पुलिस चौकी फूंकी दी गई।7पुलिसवाले घायल हो गए और लगातार ख़बर मिलती रही कि कुछ पुलिसवाले बंधक बनाए जा चुके हैं। पुलिस और लोगों की इस झड़प में5पुलिसवालों की मौत भी हो चुकी है और अब तक 10 लोग भी इस हिंसा का शिकार हो चुके हैं।\nजम्मू और घाटी के बीच चल रही इस जंग में अब 37 दिन बाद सियासत चमकाने नेता वहां का रुख कर रहे हैं। सर्वदलीय बैठक में यह फैसला लिया गया कि एन एन वोहरा को राज्यपाल के पद से नहीं हटाया जाएगा। अब एक कमेटी का गठन भी कर दिया गया है जो जम्मू-कश्मीर के उन हिस्सों में जाएगी जहां पर आग का क़हर बरपा है। ये कमेटी लोगों से भी बात करेगी। लेकिन जो हाल इस समय इस राज्य का लग रहा है उससे तो कतई नहीं लगता कि ये कमेटी वहां पर जाकर कुछ ठोस कर भी पाएगी। समस्याओं पर जब सियासी समाधान की कोशिश होती है, तो वो किसी बंद कमरे में लंबी मेज के चारों और बैठे बड़े-बड़े नेताओं के सामने होती है। लेकिन, वो भूल जाते हैं कि बंद कमरे के बाहर सियासत फिर भी रुकती नहीं।\nबीजेपी की सुषमा स्वराज ने फिर मुंह खोल दिया और कांग्रेस की पूर्व सरकार पर इसका ठीकरा फोड़ दिया है। इस में तो कोई दो राय नहीं कि अमरनाथ की आग कांग्रेस की लगाई हुई है। पर अभी वक्त है उस आग पर पानी डाल कर इसे शांत करने का। ये नहीं कि इस आग में घी डालकर दूर खड़े होकर मजा लेने का। यदि मजा लिया तो ऐसा ना हो कि इस देश के स्वर्ग पर जो नजर लग गई है उस पर पड़ी इस कालिख की कालक इतनी चढ़ जाए और हमारे हाथ उस कालिख से इतने काले हो जाएं कि फिर कभी चाह कर भी साफ ना हो सकें।\nPosted by Nitish Raj at 1:52 AM 8 comments:\nLabels: Amarnath, Jammu- Kashmir, अमरनाथ, जम्मू-कश्मीर\nमां की बेटे से फरियाद घर आजा, बेटा बोला, 'बापू की सेवा में हूं...नहीं आऊंगा'\nएक मां का दर्द है उसका ही अपना बेटा। 14 साल से बेटे का मुंह नहीं देखा है मां ने। 14 साल से है इंतजार अपने बेटे का। मां का आरोप है कि आसाराम बापू ने उसके बेटे को कैद कर रखा है। मां कहती है कि उसके बेटे को बहला फुसला कर आसाराम बापू ने अहमदाबाद में रखा हुआ है। वो मां चाहती है कि उसका बेटा घर आजाए। लेकिन चाहने और असलियत में बहुत अंतर होता है।\nउस मां का लड़का अजय शर्मा, नहीं मिलना चाहता अपनी मां से। वो तो अपनी मां को मां से भी नहीं पुकारता, लेता है तो सिर्फ उनका नाम। एक मां का दर्द बढ़ जाता है जब उसके जिगर का टुकड़ा उसे मां कहकर नहीं पुकारता। अजय तो बापू की धुन में धुनी रमाए बैठा है। वो कहता है कि मैं यहां खुश हूं और जब मेरी मां के पास एक और बेटा है ही, तो मुझे क्यों बुलातीं है। ये जवाब है उस बेटे का जिसे की पढ़ा लिखा कर उस मां ने चार्टड एकाउंटेंट बनाया। पति का साया तो 20 साल पहले ही साथ छोड़कर चला गया था आज बेटा भी जुदा-जुदा होगया है। मां पुकार-पुकार के कहती है मेरा बेटा मुझे लौटा दो। लेकिन बेटा बालिग है। ये भी कोई साबित नहीं कर सकता कि बेटे का दिमाग चला हुआ है। तो कानून की तरफ से कोई मदद नहीं हो मिल सकती।\nजो बेटा 25 साल तक अपनी मां का मां मानता रहा आज ऐसा क्या होगया है कि वो मां को मां कहने को तैयार नहीं। 14 साल का समय बहुत होता है। क्या आसाराम बापू उसे ये ही शिक्षा दे रहे हैं कि दुनिया की मोह माया छोड़कर मेरे पास रहो और अपनी बूढ़ी मां को छोड़ दो। मां तो मोह-माया नहीं होती। क्या आसाराम बापू उसे नहीं समझा सकते कि जाओ अपने घर जाओ, मां की सेवा करो। बेटा कहता है कि उसे करनी है गुरू की सेवा। क्या ये लड़ाई मां की ममता और एक गुरु की आस्था की है?\nमां अपने बेटे को पाने के लिए दर दर की ठोकरें खाती रहती है। कई बार अहमदाबाद और सूरत के चक्कर काटे लेकिन हर बार वो नाकाम ही रही।\nहर बार मां असफल रही। आस्था और ममता की इस लड़ाई में हमेशा ही आस्था का पलड़ा भारी रहा। लेकिन क्या करे वो मां जिसका जवान बेटा उसे छोड़ किसी जंग के मैदान में नहीं है, एक संत के दर पर आस्था में डूबा हुआ है। सब को अपनी जिंदगी जीने का हक है अपनी तरह से, जैसे जी में आए वैसे जिंदगी जिए। लेकिन ये तो ना भूले कि उसके कुछ फर्ज हैं और दूसरों के उससे जुड़े कुछ हक जिन्हें कि उसको पूरा करना है। क्या आसाराम बापू के प्रवचनों उस बेटे को कुछ शिक्षा नहीं देते। खुद आसाराम बापू माता-पिता की सेवा का उपदेश देते रहते हैं क्या इस शिक्षा से उस बेअकल को अकल नहीं आरही है। यदि नहीं आ रही है तो आसाराम बापू को ये कदम उठाना चाहिए कि उसे घर का रास्ता दिखाएं और यदि नहीं तो फिर उसे अपने आश्रम से निकाल दें। यदि वो ऐसा नहीं करते हैं तो सवालों के घेरे में आसाराम बापू खुद हैं। (वैसे भी उनके बेटे नारायणस्वामी पर7साल तक आश्रम में रहे पूर्व कर्मचारी ने आरोप लगाया है कि वो तंत्र साधना करता है। लेकिन ये तो जांच का विष्य है पर आश्रम पर शक गहराता जा रहा है।)\nPosted by Nitish Raj at 12:14 AM 10 comments:\nLabels: asharam, mother, son, आश्रम, आसाराम, मां\n'हम यहां और वो वहां'\nयहां पर हम लड़ रहे थे और वहां विदेश मैं वो। यहां पर कोशिश हमारी भी पूरी थी, देश से बाहर वहां, कोशिश उनकी भी पूरी थी। वो वहां डट कर जम चुके थे, यहां पर हम भी डटने का ढोंग कर रहे थे। जब भी हमारी तरफ से कोई भी अंदर जाता तो पीछे से एक सुर में सभी कहते, ‘पूरा खेल के आईं’। पर बरसात के मौसम में झड़ी तो लग चुकी थी। ‘तु चल मैं आया’ कि तर्ज पर हमारे धुरंधर वापिसी की राह पकड़ चुके थे। और आते समय ये भाव होते कि यदि गेंद नीचे नहीं रही होती, तो गोली की तरह गेंद चार रन के लिए चली जाती। बॉल बैट पर पूरी नहीं आ रही, पिच ज्यादा टर्न ले रही है...बस.... नो..नो ....बच गया होता तो....ये बॉल तो मैदान के बाहर ही थी। खुद बाहर बैठा हर शख्स ये ही सोचता है। वैसे हमारी टीम पूरी टीम इंडिया की तर्ज पर ही है। जब चल गए तो राजा वर्ना बज गया बाजा।\nमेरी टीम के एक मैंबर ने कहा कि खिलाड़ी जात ही अंधविश्ववासी होती है। तो अब ये बहाना हमारी टीम को मिल गया कि देखो यार, यहां हम आउट हो रहे हैं। लेकिन वहां टीम तो जमी हुई है। लेकिन क्या पता था कि 252 पर5और 269 पर पूरी टीम आउट हो चुकी थी। हमने कप्तान साहब से पूछा कि क्या हुआ, यहां हमारी टीम पूरी आउट नहीं हुई लेकिन वहां तो सारे वापस आ गए। मेंडिस ने इस टेस्ट में भी 10 विकेट ले ही लिए। कप्तान साहब ने विचारिक मुद्रा में थोड़ी देर शांत रहने के बाद, ना में मुंडी हिलाते हुए जो कहा वो बुदबुदाने से ज्यादा नहीं था, ये मैच भी नहीं जीत पाएंगे।\nहम लोगों की दशा ऐसी ही थी। पहला मैच हम हार चुके थे। वहां टीम इंडिया भी पहला टेस्ट हार चुकी थी। सीरीज बराबर करने का चांस दोनों के पास। पर हमारी टीम के पास कुछ स्कोर ही नहीं था। लेकिन उधर टीम इंडिया के पास मौका था लाज बचाने का।\nपहली ही बॉल पर कैच उछला और फिल्डर ने लपक कर कैच करने की कोशिश की पर बॉल हाथ में नहीं आई। लेकिन दूसरे छोर का बल्लेबाज बॉल को देखने के चक्कर में ये भूल गया कि दौड़ना भी है और रन आउट हो गया। पहली ही बॉल पर हमें सफलता मिल चुकी थी। और वहां पर टीम इंडिया को दूसरे ओवर में ही सफलता मिल गई। यहां पर हमें दूसरे और तीसरे ओवर में एक-एक सफलता और मिल गई। हम खुश थे कि अब तो मैच धीरे-धीरे मुट्ठी में आ रहा है। वहां पर भी तीसरे-चौथे ओवर में भारत को सफलता मिल गई।\nयहां पर जब बल्लेबाज जमे तो लगा कि नहीं अब उनकी मंजिल दूर नहीं। एक बल्लेबाज जिसका पहली ही बॉल पर कैच उछला था वो ऐसे जमा जैसे फैविकॉल का जोड़। जहां चाह रहा था वहीं पर शॉट खेल रहा था। एक दो बार बीट हुआ लेकिन तब तक वो अपनी टीम को जीत के करीब ले जा चुका था। वो अंत तक नॉट आउट रहा।\nवहां पर एक दो जोड़ियां हुई लेकिन टीम इंडिया के सिंह इज किंग ने कमाल किया। जब-जब जोड़ियों ने कदम जमाने चाहे तो उसने तोड़ दी जोड़ी। इस टेस्ट में भज्जी ने भी 10 विकेट झटके।\nयहां हमारे सिंह को सफलता नहीं मिली।\nवहां टीम इंडिया जीत के करीब पहुंच चुकी थी।\nयहां हम मैच हार चुके थे।\nवहां टीम इंडिया मैच जीत चुकी थी।\nयहां हम पछता रहे थे क्योंकि पिछली हार से हमने कोई भी सबक नहीं लिया था।\nवहां टीम ने पिछली हार से सबक लिया और जीत झोली भर चुकी थी।\nयहां पर एक बात थी कि हम मैच हारने के बाद भी खुश थे। हम वो शर्मनाक हार भूल गए। हम भी उसी जीत में खो गए जहां पर सब खो रखे थे। हम भी हंस रहे थे और हमें हराने वाले भी। दोनों टीमें जोश के साथ उस समय को जी रही थी। पर हार तो हार है और जीत तो जीत।\nPosted by Nitish Raj at 3:49 AM6comments:\nLabels: cricket, singh is king, क्रिकेट, भज्जी, सिंह इज किंग, हार-जीत\nपंडित जी, तुसी ग्रेट हो...\nहमारे ऑफिस के बाहर एक पान का ठिया है। जहां पर कोई सिगरेट पीने और हम जैसे जो पान के शौकीन हैं वो पान खाने चले जाते हैं। यहीं पर खड़े होकर अधिकतर ऑफिस की राजनीति, खेल, हरियाली सभी तरह की बातें होती हैं। यहां पर एक 45-50 साल के शख्स बैठते हैं जिन्हें लोग पंडित जी कहकर बुलाते हैं। वैसे साथ में उनके दो बेटे भी हैं जो उनका इस काम में बखूबी हाथ बटाते हैं। पंडित जी तो ज्ञान के भंडार हैं। उनसे किसी बात पर भी आप बात कर सकते हैं और वो ज्ञान देने में हैं भी बहुत काबिल हैं। वो अपनी बातों से आप को घंटों उलझाए रह सकते हैं।\nआप एक पान बनवाने जाएं और सौ फीसदी गारंटी के साथ ऑफिस की खुफिया से खुफिया जानकारी लेकर वापस ऑफिस में लौट आएं। हम ऑफिस में काम करते हैं जो बात हमें नहीं पता होती वो उनको पता चल होती है। ऑफिस की जो जानकारी आप के पास नहीं हो वो आप उनसे जा कर ले लीजिए और फिर वो ही नमक मिर्ची बनकर ऑफिस के गलियारे में घूमती फिरती हैं। आप को जानना है कि कौन लड़की कब जाती है, किसके साथ जाती है कहां जाती है या किसके साथ कुछ चक्कर चल रहा है। तो जवाब बिना किसी लाग लपेट के हाजिर है जैसे कि एक पान का बीड़ा दे रहे हों। मर्द हो या लड़की फैशनेबल है या नहीं सब पंडित जी की आंखों में चमकते रहते हैं। इस साल किस के साथ ऑफिस में क्या खेल होने वाला है उस तरह की जानकारी के साथ पंडित जी हमेशा हाजिर रहते हैं। आपको पता हो ना हो कि फलां के साथ फलां ने क्या कर दिया लेकिन उनको पता होगा। कौन आज लिफ्ट में किस से टकरा गया। हर किस्म का और हर तरह का मसाला उनके पास होता है। अरे, आप उस लड़की की बात तो नहीं कर रहे जिसका इंजन हमेशा ही चालू रहता है। पंडित जी मतलब? अरे! वही जो खूब सिगरेट पीती हैं।\nकई लड़कियों के नाम तो उन्होंने सिगरट के ब्रांड के नाम पर रख रखे हैं। वो विल्स वाली, नेवीकट वाली, मालबोरो वाली, गोल्ड फ्लेक वाली ये तो हुई सिगरेट वालियों के नाम। कोई चपरासी यदि किसी मैडम के लिए सिगरेट या फिर पान लेने आया और आप वहीं खड़े हैं तो बस फिर तो उन मैडम की पूरी हिस्ट्री सुन लीजिए हमारे पंडित जी के मुंह से। कब देखा, कहां देखा, क्या देखा, साथ में कौन था वगैरा-वगैरा।\nपानवालियों के नाम भी उन्होंने रख रखे हैं। वो जो 120 नंबर का पान खाती हैं, या 300 नंबर वाली, अरे जिनके पान में यदि चूना थोड़ा भी ज्यादा लग जाए तो बाप रे, क़हर बरपा देती हैं। अरे, वो 300 नंबर पान खाने वाली को क्या होगया है। कई दिनों से देख रहा हूं कि सुबह आ जाती हैं और देर रात तक ऑफिस में रहती हैं। साथ में अब तो क्लासिक की दो -दो डिब्बी खींच जाती हैं। आखिर क्या माजरा हैं? अब इन्हें क्या बताए की आप अपनी दुकान के मालिक हैं जब चाहेंगे, दुकान बंद करेंगे, चल देंगे, कोई भी पूछने वाला नहीं। लेकिन नौकरी करने वाले को ये आज़ादी कहां? नौकरी करते हैं अपनी दुकान तो है नहीं। वैसे जब भी उनकी तरफ से सवाल उछला जाता है तो वहां खड़े लोगों में से कोई भी बात का जवाब देना पसंद नहीं करता। सभी जानते हैं कुछ भी बोलोगे तो बात यहीं पर खत्म नहीं होगी वो तो फिर पूरे ऑफिस में घूमेगी। और एक बार बात निकली तो दूर तलक जाएगी। फिर बात की खिचड़ी बनने में कितनी देर लगती है?\nपंडित जी सब जानते हैं, वो ये भी जानते हैं कि आप की उन महाशय से लगती है और वो इस बात का बतंगड़ बनाने से भी नहीं चूकते। आप एक चुटकी (सुपाड़ी का एक ब्रांड) लेने पहुंचिए तो आप के साथ चुटकी लेने से भी वो नहीं चूकेंगे। उनको दूसरे की वॉट लगाने में जरा भी झिझक नहीं होती। यदि उनकी आप से ठन गई है तो फिर प्यार से बातों में खूब गुलुकंद और चटनी मिलाकर के आप के विरोधी की तारीफ करेंगे।\nएक हथियार से दो वार करते हैं। एक तो आप सिगरेट से कलेजा जलाइए और फिर उनकी बातें आप को जलाएंगी।\nबस, पंडित जी की ये ही बातें ऑफिस वालों को उनके पास लेजाती हैं और ये ही दूर। आप जल्दी कहेंगे लेकिन वो तो अटल बिहारी वाजपेयी जी की बातों की स्पीड से भी धीरे हाथ चलाएंगे। आप उनसे अपना ब्रांड मांगेंगे वो दूसरे से बात करने में मशगूल रहेंगे। उनके पास जाना मतलब 10-15 मिनट एक पान के लिए लगाने होंगे। वैसे भीड़ तो थोड़ी बहुत होती है लेकिन यदि वो खाली भी हैं तब भी वो जल्दी करने वाले नहीं। अब उम्र में इतने बड़े हैं कि कोईं भी उन्हें कुछ कह नहीं पाता। लेकिन इंटरटेनमेंट का पूरा मसाला हैं पंडित जी।\nमुझे तो हमेशा कहते हैं कि, 'यार, जब भी तुम्हें देखता हूं तो बड़ा शुकून मिलता है'।\nमैं पूछता हूं 'क्यों'?\nतो जवाब 5-10 मिनट बाद देते हैं। जब कि उन्हें एक-दो बार टोक नहीं दिया जाए। अरे भई, जवाब तो सुनना ही है।\nपान का बीड़ा हाथ में देते हुए बोले, 'तुम मुझसे भी ज्यादा परेशान दिखते हो, बड़ा ही शुकून मिलता है, देखने से लगता है कि भगवान ने मुझसे भी ज्यादा किसी की ले रखी है।'\nक्या बात कर रहे हैं। जी में आता है कि कहूं, क्या मेरे चेहरे पर लिखा है कि में 'वो' हूं। अरे, जड़ भी तो आप ही हैं। 15-20 मिनट में निगोड़ा एक पान लगाते हैं, और बात बनाते हैं वो ही पुरानी। ऑफिस की5दिन की पुरानी बासी खबरें देते हो, उसका फॉलोअप भी नहीं रखते। शर्म भी नहीं आती। पंडित जी, अब सब बासी होगया है। आप का खूफिया तंत्र किसी काम का नहीं रहा। अगली बार जब आऊं और आप के पास कोईं ताजा खबर नहीं हो तो दो मिनट में पान दे दीजिएगा।\nPosted by Nitish Raj at 1:47 AM 10 comments:\nLabels: ऑफिस, चुटकी, पंडित, हास्य व्यंग्य\n“जब भी बोलो, सोच कर बोलो,\nमुद्दतों सोचो, मुख्तसर बोलो”\nआप भी हमसफर बनें\nपसंद आया तो क्लिक करें\nदेश-विदेश का साथ\nमेरे साथ-साथ मेरे दोस्त\nक्या पांडव फिर कभी एक साथ खेल पाएंगे, मुझे लगता है...\nमां की बेटे से फरियाद घर आजा, बेटा बोला, 'बापू की ...\nएक नज़र यहां भी\nचंद शब्द आपके स्वागत में...\n'बस यूं ही एक रोज़ ख्याल आया कि क्यों ना मुलाकातों का दायरा बढ़ाया जाए। उनको भी समझा जाए जो मेरे अपने नहीं हैं मगर मेरे जैसे ही हैं। जो मानते हैं कि दुनिया में हर वो बात जो हमारे सुख दुख से वास्ता रखती है उसे आपस में बांटा जाए। जो मानते हैं कि भागमभाग की इस जिंदगी में कहीं कुछ ऐसा भी है, जिसके खो जाने का डर हमेशा बना रहता है औऱ जिसे सहेज कर रखना बेहद, बेहद जरूरी है....'\nबस इतना सा सच है....\nहंसी के झरोखे से


Arjun Tendulkar I IPL 2021:3टीमें, जो अर्जुन तेंदुलकर को खरीदने के लिए जी खोलकर पैसा लुटाने को होंगी तैयार! three teams that will go for arjun tendulkar in ipl 2021 auction on 18 february | Cricket Hindi News\nthree teams that will go for arjun tendulkar in ipl 2021 auction on 18 february\nIPL 2021:3टीमें, जो अर्जुन तेंदुलकर को खरीदने के लिए जी खोलकर पैसा लुटाने को होंगी तैयार!\nUpdated Feb 06, 2021 | 12:22 IST\nArjun Tendulkar: महान बल्‍लेबाज सचिन तेंदुलकर के बेटे अर्जुन को आईपीएल 2021 की नीलामी में जगह मिली है। 18 फरवरी को होने वाली आईपीएल नीलामी में अर्जुन तेंदुलकर का बेस प्राइज 20 लाख रुपए तय किया गया है।\n21 साल के अर्जुन तेंदुलकर आईपीएल 2021 में नीलामी का हिस्‍सा होंगे\nअर्जुन तेंदुलकर ने सैयद मुश्‍ताक अली ट्रॉफी में मुंबई का प्रतिनिधित्‍व किया था\nअर्जुन तेंदुलकर को खरीदने के लिए इन तीन टीमों में मच सकता है घमासान\nनई दिल्‍ली: इंडियन प्रीमियर लीग (आईपीएल) के 14वें एडिशन में महान बल्‍लेबाज सचिन तेंदुलकर के बेटे अर्जुन तेंदुलकर का परिचय होने जा रहा है। अर्जुन तेंदुलकर ने चेन्नई में होने वाली आईपीएल 2021 की नीलामी के लिए नामांकन कराया है। हाल ही में संपन्न सैयद मुश्ताक अली ट्रॉफी के दौरान अर्जुन तेंदुलकर को मुंबई की सीनियर टीम में शामिल किया गया था और उन्होंने हरियाणा के खिलाफ डेब्यू किया था। इसके अलावा उन्होंने पुदुचेरी के खिलाफ भी एक मैच खेला था। दो मैच में उन्होंने2विकेट हासिल किए थे। अब यह देखना रोचक होगा कि कौन सी टीम अर्जुन तेंदुलकर को अपने साथ जोड़ना चाहेगी।\nजो भी फ्रेंचाइजी अर्जुन को अपने साथ जोड़ना चाहेगी, उसके पास सोचने के लिए ये तीन प्रमुख कारण हो सकते हैं। पहला 'तेंदुलकर' के कारण देशभर में आकर्षण का केंद्र बनना तय है। अर्जुन तेंदुलकर को शामिल करने से फ्रेंचाइजी को लोकप्रियता के मामले में बढ़ावा मिल सकता है। दूसरी बात कि अर्जुन तेंदुलकर बाएं हाथ के तेज गेंदबाज हैं, जो निचलेक्रम में बल्‍लेबाजी करना भी जानते हैं। इसलिए फ्रेंचाइजी की एक युवा ऑलराउंडर की खोज पूरी हो सकती है। तीसरी बात अगर अर्जुन के साथ उनके पिता नजर आए तो स्‍टेडियम का खचाखच भरना तय है क्‍योंकि महान सचिन तेंदुलकर की फैन फॉलोइंग से लोग अच्‍छी तरह वाकिफ हैं।\nचलिए जानते हैं कि अर्जुन को खरीदने के लिए कौन सी3टीमों के बीच घमासान हो सकता है\nमुंबई इंडियंस - सचिन तेंदुलकर ने अपना आईपीएल करियर इसी फ्रेंचाइजी के साथ बिताया। पूरी उम्‍मीद है कि तेंदुलकर की विरासत को मुंबई इंडियंस अपने साथ संजोकर रखेगा। अर्जुन तेंदुलकर मुंबईकर ही हैं, जिसकी वजह से उन पर मुंबई इंडियंस निवेश करना पसंद करेगा। युवाओं को बढ़ावा देने के लिए मुंबई इंडियंस को जाना जाता है और अर्जुन तेंदुलकर की प्रतिभा इस फ्रेंचाइजी के साथ सामने आ सकती है।\nरॉयल चैलेंजर्स बैंगलोर - खिताब को तरसने वाली आरसीबी की टीम में सफल तेज गेंदबाजों की कमी रही है। आरसीबी ने कई बड़े स्‍कोर वाले मुकाबले इसलिए गवाएं क्‍योंकि उसका गेंदबाजी आक्रमण बेहद कमजोर रहा। अर्जुन तेंदुलकर के शामिल होने से वह अपने तेज गेंदबाजी आक्रमण में पैनापन ला सकते हैं। मिचेल स्‍टार्क इस साल आईपीएल नीलामी का हिस्‍सा नहीं होंगे, तो अर्जुन तेंदुलकर के पास उनकी कमी पूरी करने का शानदार मौका भी हो सकता है। विराट कोहली इस युवा तेज गेंदबाज का सर्वश्रेष्‍ठ प्रदर्शन निकालने के लिए जाने जा सकते हैं।\nअर्जुन तेंदुलकर ने वर्कआउट के बाद दिखाए अपने 'एब्‍स', वायरल हुआ मुंबई के तेज गेंदबाज का फोटो\nचेन्‍नई सुपरकिंग्‍स - एमएस धोनी और सुरेश रैना अपने अंतिम पड़ाव पर हैं। चेन्‍नई का ध्‍यान इन दो जगहों को भरने के लिए युवाओं पर रहेगा। धोनी के फ्रेंचाइजी से हटने के बाद इसकी लोकप्रियता पर भी असर पड़ेगा। धोनी के अलावा फ्रेंचाइजी में कोई ऐसा चेहरा नहीं है, जो दर्शकों को स्‍टेडियम तक लाने पर मजबूर करे। तेंदुलकर नाम की विरासत लिए अर्जुन के पास मौका होगा कि दमदार खेल दिखाएं और चेन्‍नई सुपरकिंग्‍स के अगले पोस्‍टर ब्‍वॉय बने। एमएस धोनी तो प्रदर्शन निकालने में माहिर ही हैं। वह अर्जुन को भविष्‍य का सुपर स्‍टार बनाने में मदद कर सकते हैं।


Aks: September 2013\nअमिताभ एक सम्पूर्ण अदाकार हैं: दिलीप कुमार\nदिलीप कुमार अपने म्युचुअल एडमिरेशन क्लब के बारे में रघुवेन्द्र सिंह को बता रहे हैं, जो वह अमिताभ बच्चन के साथ शेयर करते हैं\nमुझे शक्ति फिल्म का जुहू में लिया गया वह शॉट अच्छी तरह याद है - बैकग्राउंड में हेलीकॉप्टर का शोर है, मैं हेलीकॉप्टर से जुहू बीच की रेत पर उतरा हूं, जहां अमित मेरा इंतज़ार कर रहे हैं. वो धीरे-धीरे मेरी और आते हैं. ये मुर्हूत शॉट था और कैमरे के सामने पहली बार हम एक साथ आ रहे थे. ना उनकी कोई लाइन थी बोलने के लिए और ना मेरी. बिना डायलॉग्स के, सिर्फ गहरे जज़्बात का खेल था उस शॉट में. वहां काफी दर्शक मौजूद थे, और पूरी यूनिट फिल्म शुरू करने के लिए बड़े जोश में थी. मुझे साफ़ दिख रहा था कि मेरे सामने एक ऐसा अदाकार खड़ा है जो अपने काम के लिए पूरा समर्पित है और जिसकी अदाकारी में एक ठहराव है जो उनके सधे हुए क़दमों से और उनके चेहरे के भावों की अभिव्यक्ति से साफ़ नजऱ आ रहा था.\nबाद में जब हम अनौपचारिक बातचीत कर रहे थे, तब उन्होंने मुझे बताया कि वो बेहद नर्वस थे, क्योंकि उनका यह मेरे साथ पहला सीन था. ये कहना उनका खुलूस और सादगी थी, क्योंकि वो मुझे काफी कॉन्फिडेंट अदाकार लगे जिनकी स्क्रीन प्रजेंस से ही एक खास किस्म की शिद्दत और मजबूती झलक रही थी. जब किसी सीन में आपके साथ का अदाकार भी आप की ही तरह सीन को एक खास लेवल तक लाना या फिर स्क्रिप्ट और स्क्रीनप्ले के मुताबिक सही लेवल पर करना चाहता है, तो वह बड़ा स्फूर्तिदायक अनुभव होता है. शक्ति की पूरी शूटिंग के दौरान अमित के साथ काम करना बहुत सुखद रहा. मुझे लगता है कि वो एक सम्पूर्ण अदाकार हैं.\nशक्ति की शूटिंग के दौरान की अमित के बारे में मुझे यह बात भी याद है कि वो अपने किरदार के पूरे डिटेल्स पर और स्क्रिप्ट के लिए जिस जबरदस्त अदाकारी की जरूरत थी, उस पर भी पूरा ध्यान देते थे. यही वजह थी कि डायरेक्टर रमेश सिप्पी हमारे सीन बड़े आराम और सफाई से फिल्माने में कामयाब रहे.\nइतने सालों में अनजाने में ही हम दोनों एक-दूसरे को बेहद पसंद करने लगे हैं, हमने अपना खास म्युचुअल एडमिरेशन क्लब बना लिया है! हम एक-दूसरे के टच में रहते हैं. और इंडस्ट्री की पार्टी वगैरह में उनसे मिलना और बात करना हमेशा बड़ा अच्छा लगता है. वो हमेशा बड़े अदब से पेश आते हैं, सलीके से बात करते हैं, इंडस्ट्री के सीनियर्स को इज्ज़त देते हैं, अपनी उपलब्धियों के बारे में बड़े विनम्र रहते हैं, काम के प्रति पूरी दृढृता के साथ समर्पित और अनुशासित हैं. जो लोग एक्टर बनना चाहते हैं या जो उभरते कलाकार हैं, उनके लिए अमित एक उदाहरण हैं. मुझे जया भी उतनी ही अच्छी लगती हैं. वो भी बड़ी इज्जत और प्यार से मिलती हैं और अपने काम में भी बहुत ऊंचे दर्जे की हैं. उनके लिए भी मेरे दिल में बहुत प्यार है.\n(अक्टूबर 2012, अमिताभ बच्चन के जन्मदिन के अवसर पर फिल्मफेयर में प्रकाशित)\nPosted by Raghuvendra Singh at 9:07 AM No comments:


Another School Student Murdered In Haryana This Time In Faridabad | हरियाणा में डर लगता है: गुरुग्राम के बाद अब फरीदाबाद में स्कूली छात्र की हत्या - Firstpost Hindi\nहरियाणा में डर लगता है: गुरुग्राम के बाद अब फरीदाबाद में स्कूली छात्र की हत्या\nसरकारी स्कूल में 7वीं क्लास में पढ़ने वाले 13 साल के छात्र की दुष्कर्म के बाद हत्या कर दी गई\nUpdated On: Sep 11, 2017 04:49 PM IST\nगुरुग्राम के बाद अब हरियाणा के फरीदाबाद में एक स्कूली छात्र की हत्या से हड़कंप मच गया है. पुलिस ने छात्र के साथ दुष्कर्म के बाद उसकी हत्या करने के आरोप में एक युवक को गिरफ्तार किया है.\nपुलिस के अनुसार, फरीदाबाद में यह घटना नेशनल हाईवे संख्या दो पर स्थित एक सरकारी स्कूल की है. आरोपी सातवीं क्लास में पढ़ने वाले राहुल को बहला-फुसला कर स्कूल के पीछे जंगल में ले गया. यहां उसने उसके साथ दुष्कर्म किया और पोल खुलने के डर से छात्र की हत्या कर शव को वहीं दफना दिया.\nपुलिस ने बताया कि 13 साल का राहुल कई दिनों से लापता था. पुलिस ने आरोपी सूरज को गिरफ्तार कर बच्चे के शव को बरामद कर लिया है.\nपुलिस सूत्रों के अनुसार, सीकरी गांव का रहने वाला राहुल स्थानीय सरकारी स्कूल में 7वीं का छात्र था. बच्चे की मां के मुताबिक 24 अगस्त को एक अनजान युवक राहुल को स्कूल से बुलाकर कहीं ले गया. उसके बाद से राहुल वापस नहीं लौटा.\nलोकल थाने ने शिकायत पर कार्रवाई नहीं की\nराहुल के घरवालों ने 25 अगस्त को पुलिस में उसकी लापता होने की रिपोर्ट दर्ज करवाई थी, लेकिन लोकल थाने ने इसपर कोई कार्रवाई नहीं की. जिसके बाद बच्चे के माता-पिता ने आला अफसरों से मामले को लेकर पुलिस की लापरवाही की शिकायत की.\nपुलिस ने बताया कि माता-पिता की शिकायत और जिनपर उन्होंने संदेह जताया गया था, उन सभी से सख्ती से पूछताछ किया गया तो सूरज ने अपना अपराध कबूल लिया.\nबल्लभगढ़ के सहायक पुलिस आयुक्त बलबीर सिंह के मुताबिक, पूछताछ के दौरान सूरज ने बताया कि उसने राहुल के साथ दुष्कर्म किया. फिर पोल खुलने के डर से उसने राहुल की हत्या कर दी और शव को वहीं स्कूल के पीछे झाड़ियों में दफना दिया. सूरज की निशानदेही पर पुलिस ने घटनास्थल से राहुल का शव बरामद कर लिया है.\nपुलिस हत्या का मामला दर्ज कर सूरज से पूछताछ कर रही है. पुलिस का कहना है कि वो घटना से जुड़े सभी पहलुओं की जांच कर रही है.\nआपको बता दें कि, पिछले हफ्ते हरियाणा के ही गुरुग्राम स्थित रायन इंटरनेशनल स्कूल में सात साल के एक छात्र की बेरहमी से हत्या कर दी गई थी.\nTags: faridabadgovernment schoolRyan International Schoolstudent murderछात्र की हत्याताजा खबरफरीदाबादरायन इंटरनेशल स्कूलसरकारी स्कूलहिंदी खबर


देखते हैं तत्काल टिकट कितने दिन तक तत्काल रहता है? | समाचार ब्लॉग\nblogid : 314 postid : 1748\nदेखते हैं तत्काल टिकट कितने दिन तक तत्काल रहता है?\nPosted On: 12 Jul, 2012 Hindi News\nटिकटों के लिए मारामारी, हेरफेर, दलाली अब शायद देखने को नहीं मिलेगी क्योंकि दलाली से निपटने के लिए रेलवे में तत्काल टिकट बुकिंग का समय बदल दिया गया है. इसके तहत अब ऑनलाइन और स्टेशनों पर टिकट बुकिंग के लिए विशेष सुविधाएं मुहैया कराई जाएंगी.\nआईआरसीटीसी वेबसाइट यूज करने वाले हो जाएं सावधान !!\n1. अब सुबह 8 बजे की बजाय 10 बजे से तत्काल की टिकट बुक होगी.\n2. शुरुआती दो घंटे यानि 10 से 12 बजे तक किसी भी अधिकृत एजेंट को तत्काल टिकट बुक कराने की मनाही है.\n3. तत्काल टिकटों के लिए अलग से लाइन की व्यवस्था.\n4. गड़बड़ी पर नजर रखने के लिए सुपरवाइजर तैनात.\nरेलवे के इस प्रयास का असर लोगों के चेहरे पर देखा गया. लाइन में खड़े यात्री काफी खुश नजर आए क्योंकि उन्हें उम्मीद थी कि अब तत्काल टिकट के लिए दलालों को बड़ी और मोटी रकम नहीं देनी पड़ेगी. यात्री रेल मंत्रालय की ओर से इस बाबत जारी की गई हिदायत की खूब सराहना कर रहे थे. रेलवे के इस प्रयास के बाद रेलवे स्टेशनों पर टिकट बुकिंग के लिए सक्रिय दलालों पर भी काफी हद तक शिकंजा कसने में मदद मिलेगी.\nमीडिया के प्रयासों के बाद तत्काल टिकट को लेकर रेलवे ने जो तत्परता दिखाई है वह काबिल-ए-तारीफ है. लेकिन रेलवे को इस बात को नहीं भूलना चाहिए कि यह वही देश है जहां नियम तो बनाए जाते हैं लेकिन उसकी धज्जियां उडाने में बिलकुल समय नहीं लगता.\nउम्मीद है अब मिलेगा तत्काल टिकट\ntatkal ticket rules irctc, tatkal ticket rules in hindi, tatkal ticket rules indian railways, indian railways new rules tatkal ticket\nTags: indian railways new rules tatkal ticket tatkal ticket rules in hindi tatkal ticket rules indian railways tatkal ticket rules irctc


CSC Business Idea: कॉमन सर्विस सेंटर के बिजनेस से होगी अच्छी कमाई, जानें इससे खोलने की पूरी प्रक्रिया\nकंचन मौर्य 20 August, 2021 3:59 PM IST\nहम सभी सरकारी दस्तावेज अपडेट कराने, उन्हें बनाने या फिर एक-दूसरे से लिंक कराने के लिए कॉमन सर्विस सेंटर (CSC) जाते हैं. मगर क्या आपने कभी सोचा है कि बिजनेस के लिहाज से कॉमन सर्विस सेंटर (CSC) कितना फायदेमंद साबित हो सकता है.\nजी हां, अगर आप खुद का बिजनेस शुरू करना चाहते हैं, तो कॉमन सर्विस सेंटर (CSC) खोलने का विकल्प चुन सकते हैं. अक्सर लोगों को कॉमन सर्विस सेंटर (CSC) की जरूरत पड़ती है, इसलिए इससे आप अच्छी कमाई कर सकते हैं. बता दें कि देश के सभी राज्यों में सीएससी (CSC) पब्लिक-प्राइवेट पार्टनरशिप (PPP) मॉडल पर कार्य करते हैं. आइए आपको इस बिजनेस सीएससी (CSC) खोलने की पूरी जानकारी देते हैं.\nक्या है कॉमन सर्विस सेंटर? (What is Common Service Center?)\nयह डिजिटल सेवा को चलाने वाला एक केंद्र कॉमन सर्विस सेंटर होता है. इसके जरिए देश के नागरिकों तक सरकार द्वारा दी जाने वाली सुविधाओं को पहुंचाया जाता है. इसमें कृषि, स्वास्थ्य, मनोरंजन, शिक्षा, बैंकिंग और वित्तीय सेवाओं, उपयोगिता भुगतान समेत कई योजनाएं शामिल हैं.\nकॉमन सर्विस सेंटर पर किए जाने वाले काम (Common Service Center works)\nआप कॉमन सर्विस सेंटर की मदद से जन्म प्रमाण पत्र, पासपोर्ट, आधार कार्ड, पैन कार्ड, ड्राइविंग लाइसेंस, एडमिट कार्ड, आवेदन फार्म, पेंशन अप्लाई, ITR फाइलिंग, बिजली बिल का भुगतान, ट्रेन/एयरलाइंस टिकट और सरकारी योजनाओं से जुड़ा काम कर सकते हैं.\nकौन खोल सकता है कॉमन सर्विस सेंटर? (Who can open Common Service Center?)\nसीएससी खोलने के लिए पैन कार्ड होना जरूरी है.\nआपकी उम्र 18 साल से अधिक होनी चाहिए.\nआपका 10वीं पास होना जरूरी है.\nइसके साथ ही कम्प्यूटर चलाना आना चाहिए.\nआपके पास 100 से 200 वर्ग मीटर की खाली जगह होनी चाहिए.\nRural Business Idea: कम लागत में कमाएं ज्यादा पैसा, शुरू करें साबुन का व्यापार\nकम से कम2कम्प्यूटर होना चाहिए.\nआपको एक पावर बैकअप की भी जरूरत पड़ेगी.\nआपके पास एक प्रिंटर और इंटरनेट कनेक्शन होना चाहिए.\nइसके साथ-साथ स्कैनर और वेब कैम की जरूरत पड़ेगी.\nकॉमन सर्विस सेंटर खाने के लिए जरूरी दस्तावेज (Documents required to eat Common Service Center)\nआपको सीएससी आईडी (CSC ID) की जरूरत पड़ेगी. इस आईडी को प्राप्त करने के लिए सबसे पहले टेलीकम्युनिकेशन इंजीनियरिंग सेंटर (TEC) से सर्टिफिकेट प्राप्त करना होगा. इसके लिए करीब 1479 फीस देनी पड़ती है. इस सर्टिफिकेट को लेने के लिए सबसे पहले www.cscentrepreneur.in पर जाना होगा. इसके बाद एक टेस्ट देना होगा. अगर आप टेस्ट में पास हो जाते हैं, तो आपको टेलीकम्युनिकेशन इंजीनियरिंग सेंटर (TEC) सर्टिफिकेट मिल जाएगा.\nकॉमन सर्विस सेंटर खोलने की प्रक्रिया (Procedure to open Common Service Center)\nआपको नए रजिस्ट्रेशन के लिए आधिकारिक वेबसाइट http://www.cscentrepreneur.in/ पर जाना होगा.\nयहां नीचे की ओर दिए हए CSC VLE रजिस्ट्रेशन पर क्लिक करना है.\nअब अगला पेज खुलकर सामने आएगा.\nआपको अप्लाई में जाना है और फिर न्यू रजिस्ट्रेशन पर क्लिक करना है.\nइसके बाद TES सर्टिफिकेट नंबर, मोबाइन नंबर और कैप्चा कोड डालकर सबमिट पर क्लिक करना है.\nअब अगले पेज पर नाम, आधार कार्ड की संख्या नंबर, प्रमाणीकरण प्रकार और कैप्चा कोड भरना है.\nइसके साथ ही किओस्क, व्यक्तिगत, आवासीय, बैंकिंग, दस्तावेज और वहां पर मौजूद इन्फ्रास्ट्रक्चर जानकारी देनी है.\nइसके अलावा पैन कार्ड की कॉपी स्कैन करके लगानी है.\nआपको अपनी फोटो भी अपलोड करना है.\nइस प्रक्रिया के बाद सब्मिट करना है.\nइसके बाद रजिस्टर ईमेल आईडी पर एक मेल आएगा, जिसमें आपके पंजीकरण की पुष्टि होगी.\nउपयुक्त जानकारी के आधार पर आप कॉमन सर्विस सेंटर खोल सकते हैं.\nकॉमन सर्विस सेंटर से कमाई (Earning from Common Service Center)\nजानकारी के लिए बता दें कि सरकार द्वारा सीएससी (CSC) संचालकों को हर बैंकिंग ट्रांजेक्शन पर 11 रुपए मिलते हैं. इसके साथ ही संचालक रेल, बस और हवाई जहाज का टिकट बुक करने के लिए 10 से 20 रुपए तक का चार्ज लेते हैं. इसके अलावा, सीएससी (CSC) के जरिए बिलों का भुगतान व सरकारी योजनाओं का रजिस्ट्रेशन जैसे काम किए जाते हैं. इससे सीएससी (CSC) संचालक की अच्छी कमाई हो जाती है.\nEnglish Summary: complete process to start csc business